sagorsarker/bangla-wikipedia huggingface dataset:
কৃষ্ণা নদী

কৃষ্ণা নদী (, , , ), ভারতের দীর্ঘতম নদীগুলির মধ্যে অন্যতম। প্রায় ১৩০০ কিমি দীর্ঘ এই নদী মহারাষ্ট্র রাজ্যের মহাবালেশ্বর থেকে উদ্ভূত হয়ে পশ্চিম থেকে পূর্বদিকে বইতে থাকে এবং অন্ধ্রপ্রদেশ রাজ্যের হংসলাঢিবি গ্রামের কাছে বঙ্গোপসাগরে গিয়ে মেশে। এই দুটি রাজ্য ছাড়া কর্ণাটক রাজ্যের উপর দিয়েও এই নদী প্রবাহিত হয়। এই নদীর বদ্বীপ অঞ্চল ভারতের সবচেয়ে উর্বর অঞ্চল্গুলির মধ্যে পড়ে। প্রাচীন ইতিহাসের সাতবাহন বংশ আর ইক্ষ্বাকু সূর্যবংশের রাজারা এই অঞ্চলে রাজত্ব করে গেছেন। বিজয়ওয়াদা এই নদীর তীরে অবস্থিত শহরগুলির মধ্যে অন্যতম।
মারাঠী ভাষায় একটি প্রবাদ আছে "সুন্ত বহতে কৃষ্ণামাই" যার অর্থ হল "কৃষ্ণা শান্তভাবে বহে"। কিন্তু বাস্তবে কৃষ্ণা নদীকে দুনিয়ার অন্যতম ভয়াবহী ও ক্ষরস্রোতা নদীগুলির ফেলা হয়। বর্ষাকালে, জুন থেকে অগাস্ট মাসের মধ্যে এই নদীর তীরভূমিতে প্রবল ভূমিক্ষয় দেখা যায়। এই সময় এ নদী প্রবলবেগে বইতে থাকে, অনেক জায়গায় প্রায় গভীর খাতে। এসময় কৃষ্ণা নদী মহারাষ্ট্র, কর্ণাটক আর পশ্চিম অন্ধ্রপ্রদেশ থেকে উর্বর জমি নিয়ে গিয়ে বদ্বীপ এলাকায় গিয়ে ফেলে।
কৃষ্ণা নদীর উৎস পশ্চিমঘাট পর্বতমালায় মহাবালেশ্বরের উত্তরদিকে প্রায় উচ্চতায়। এই স্থান আরব সাগর থেকে প্রায় ৬৪ কিমি দূরে অবস্থিত। এরপর প্রায় ১৪০০ কিমি পথ অতিক্রম করে কৃষ্ণা নদী গিয়ে মেশে বঙ্গোপসাগরে। এই যাত্রাপথের ৩০৫ কিমি মহারাষ্ট্রের অন্তর্গত, ৪৮৩ কিমি আছে কর্ণাটক রাজ্যের সীমানার মধ্যে, আর বাকি ৬১২ কিমি অন্ধ্রপ্রদেশে। এই যাত্রাপথে ঘটপ্রভা, মালাপ্রভা, ভীমা, তুঙ্গভদ্রা আর মুসী নদীর জল এসে কৃষ্ণায় মেশে।
কৃষ্ণা নদীর সবচেয়ে গুরুত্বপূর্ণ উপনদী হল তুঙ্গভদ্রা নদী, পশ্চিমঘাট পর্বতমালা থেকে উদ্ভূত তুঙ্গ নদী আর ভদ্রা নদী মিলে এই নদীর সৃষ্টি হয়েছে। অন্য উপনদীগুলির মধ্যে রয়েছে কোয়না নদী, ভীমা, মলপ্রভা, ঘটপ্রভা, ইয়েরলা, ওয়ার্না, ডিন্ডি, মুসী এবং দুধগঙ্গা । কয়না, বসনা, পঞ্চগঙ্গা, দুধগঙ্গা, ঘটপ্রভা, মালাপ্রভা আর তুঙ্গভদ্রা নদী কৃষ্ণায় এসে মিশেছে ডানদিক থেকে; ইয়েরলা, মুসী, মানেরু আর ভীমা এসে মিশেছে বামদিক থেকে।
কৃষ্ণা অববাহিকার ব্যাপ্তি ২৫৮,৯৪৮ বর্গকিমি, যা সারা ভারতের প্রায় ৮% স্থান দখল করে। এই অববাহিকার ১১৩,২৭২ বর্গকিমি আছে কর্ণাটকে, ৭৬,২৫১ বর্গকিমি আছে অন্ধ্রপ্রদেশে, বাকি ৬৯,৪২৫ বর্গকিমি আছে মহারাষ্ট্রে।
কৃষ্ণা অববাহিকার বেশীর ভাগ অংশ মালভূমি আর সমতলভূমি, কেবল পশ্চিমপ্রান্তে আছে অবিচ্ছিন্ন পশ্চিমঘাট পর্বতমালা। এই অববাহিকায় কৃষ্ণমৃত্তিকা, লোহিতমৃত্তিকা, ল্যাটেরাইট, পাললিক মৃত্তিকা, মিশ্রমৃত্তিকা, লোহিতকৃষ্ণমৃত্তিকা, লবণাক্ত মৃত্তিকা আর ক্ষারমৃত্তিকা দেখতে পাওয়া যায়।
এই অববাহিকার জলধারণের ক্ষমতা বছরে গড়ে প্রায় ৭৮.১ ঘনমিটার। এর মধ্যে ৫৮ ঘনমিটার জল ব্যবহারযোগ্য। এই অববাহিকার প্রায় ২০৩,০০০ বর্গকিমি জায়গা কৃষিযোগ্য, যা সারা ভারতের কৃষিযোগ্য জমির ১০.৪%।
কৃষ্ণা নদীর তীরে অবস্থিত উল্লেখযোগ্য ধর্মস্থান আছে মহারাষ্ট্রের নরসোবা ওয়াদিতে দত্তাদেব মন্দির, হরিপুরের সঙ্গমেশ্বর শিবমন্দির এবং সাংলির রামলিঙ্গ মন্দির। কর্ণাটকের বাগলকোটের কাছে অবস্থিত কুদালাসঙ্গমে আছে বাসবেশ্বরের মূর্তি। বিজয়ওয়াদার ইন্দ্রলক্ষী পাহাড়ে আছে কনকদুর্গার মন্দির। কৃষ্ণানদীর তিনটি শাখানদী হরিপুরের কাছে এসে মেশে, এই জায়গার নাম সঙ্গমেশ্বর।
বুলবুল ললিতকলা একাডেমি

বুলবুল ললিতকলা একাডেমি সংক্ষেপে বাফা (বুলবুল একাডেমি অব ফাইন আর্টস) বাংলাদেশের একটি কলা কেন্দ্র। ১৯৫৫ সালের মে ১৭ তারিখে বেগম আফরোজ বুলবুল এই সাংস্কৃতিক চর্চা কেন্দ্রটি প্রতিষ্ঠা করেন। আন্তর্জাতিক খ্যাতি সম্পন্ন নৃত্যশিল্পী বুলবুল চৌধুরীর নামকরণে এ প্রতিষ্ঠানটির নামকরণ করা হয়েছে। দেশীয় সংস্কৃতির লালন ও বিকাশের লক্ষ্যেই মূলত প্রতিষ্ঠা করা হয়েছিল সংস্কৃতিক চর্চার কেন্দ্রবিন্দু এই প্রতিষ্ঠান।
বুলবুল ললিতকলা একাডেমি পুরান ঢাকার আহসান মঞ্জিল সংলগ্ন ওয়াইজঘাটে তার প্রথম কার্যক্রম শুরু করে। ওয়াইজ হাউজ নামে পরিচিত একটি ঐতিহ্যবাহী প্রাচীন ভবনে এর প্রধান ক্যাম্পাস॥ প্রায় এক বিঘা ভূমির উপরে এর ক্যাম্পাস আয়তন।
একাডেমি পরিবেশিত কয়েকটি উল্লেখযোগ্য নৃত্যনাট্য হলো:
চেন্নাই জেলা

চেন্নাই জেলা,() হল ভারতের তামিল নাড়ু রাজ্যের ক্ষুদ্রতম জেলা। এটি একটি 'শহরজেলা', অর্থাৎ এর কোনো সদর শহর নেই। চেন্নাই শহরের বেশিরভাগ এলাকাই এই জেলার অন্তর্গত। এ জেলাটী পাঁচটি তালুকে বিভক্ত, যথাঃ এগমোর–নুগমবক্কম, টোন্ডিয়ারপেট ফোর্ট, মাম্বালম–গিন্ডী, ময়লাপুর–ট্রিপ্লিকেন এবং পেরাম্বুর–পুরসোলক্কম(Purasawalkkam)।
চেন্নাই জেলা ভারতের পূর্ব উপকূলের সমতলভূমি অঞ্চলের ১৭৮.২ বর্গকিমি বিস্তীর্ণ এলাকা জুড়ে আছে। তামিল নাড়ুর উত্তরপশ্চিম কোণে করমন্ডল উপকূল বরাবর অবস্থিত এই জেলার সীমানায় আছে বঙ্গোপসাগর আর স্থলভাগে তিরুভাল্লুর জেলা এবং কাঞ্চীপুরম জেলা। ১২°৯' থেকে ১৩°৯' উত্তর অক্ষাংশ এবং ৮০°১২' থেকে ৮০°১৯' পূর্ব দ্রাঘিমাংশের মধ্যে অবস্থিত এই জেলার গড় উচ্চতা সমুদ্রতল থেকে ৬ মিটার উপরে। এর উপকূলরেখা প্রায় ২৫.৬০ কিমি দীর্ঘ (তামিল নাড়ুর উপকূলরেখার ২.৫%)। গরত্বপূর্ণ ভৌগোলিক অবস্থান আর আর্থনীতিক গুরুত্বের কারণে এই জেলাকে অনেকসময় "দক্ষিণভারতের দ্বার" (Gateway of South India) বলা হয়। এই জেলার উত্ত্রভাগে কয়ুম নদী আর দক্ষিণভাগে আডেয়ার নদী বহমান। এদের সঙ্গে বাকিংহ্যাম ক্যানাল আর ওত্তেরি নালা মিলে এই জেলাকে কার্যত কয়েকটি দ্বীপে বিভক্ত করে দিয়েছে। এই জেলা তৃতীয় সিসমিক জোনের ( Sesmic Zone III) মধ্যে পড়ে, তাই এখানে ভূমিকম্প হওয়ার মাঝারি সম্ভাবনা থাকে। ভূতাত্ত্বিক দৃষ্টিভঙ্গী থেকে এই জেলাকে তিনটি অঞ্চলে ভাগ করা যায়, যথা বালুকাময় অঞ্চল, কর্দমসিক্ত অঞ্চল এবং কঠিন পাথুরে অঞ্চল। এখানে মৃত্তিকা কাদামাটি (clay), কাদাপাথর (shale) আর বেলেপাথর (sandstone) মিশ্রিত।
২০০১ সালের আদমশুমারি অনুসারে, এই জেলার জনসংখ্যা ৪,৩৪৩,৬৪৫, জনসংখ্যার ঘনত্ব প্রতি বর্গকিমিতে প্রায় ২৪,৩৭৫ জন. প্রতি ১০০০ পুরুষ পিছ্র এখানে ৯৫১ জন মহিলা আছেন। গড় স্বাক্ষরতার হার ৮০.১৪%, যা জাতীয় গড় ৬৪.৫%-এর থেকে অনেক বেশি।
যোগ বিয়োগ (উপন্যাস)

যোগ বিয়োগ আশাপূর্ণা দেবী রচিত একটি উপন্যাস। ১৯৫৩ সালে ক্যালকাটা বুক ক্লাব প্রকাশিত এই বইখানি লেখিকার "বাজে খরচ" নামে একটি বড় গল্পের পরিবর্ধিত রূপ। চলচ্চিত্রায়িত হয়েছিল বাংলা, হিন্দি ও তামিলে।
"যোগ বিয়োগ" উপন্যাসের কাহিনি অবসরপ্রাপ্ত যামিনীমোহন, তার স্ত্রী সন্তোষিনী ও তার ক্রমভঙ্গুর পরিবারের উপাখ্যান। চাকরি থেকে অবসর গ্রহণের পর যামিনীমোহন ও সন্তোষিনী নিজের উপার্জনক্ষম পুত্রদের পরিবারে হেয় হতে থাকেন। এই সময় তার মানসিক ভরসা হয়ে ওঠে বাড়িতে আশ্রিত দূরসম্পর্কের অনাথ ভাগনে গোবিন্দ। নানা অপমান ও অপ্রীতিকর পরিস্থিতির সম্মুখিন হতে হতে একদিন মৃত্যু হয় যামিনীমোহনের। তিন ছেলের সংসারে ভাগের মা হয়ে সন্তোষিনী যেন সংসারের বোঝা হয়ে ওঠেন। অবশেষে গোবিন্দই হয়ে ওঠে সন্তোষিনীর পরম আশ্রয়।
এই উপন্যাসটির রচনাশৈলী সম্পর্কে অধ্যাপক পবিত্র সরকার মন্তব্য করেছেন, “এ আখ্যানের চরিত্র কিছুটা শরৎচন্দ্রীয়, যদিও আশাপূর্ণার বিবৃতি ও সংলাপের ব্যঙ্গময় প্রখরতা শরৎচন্দ্রের শৈলী থেকে দূরে সরে এসেছে।”
খয়ের

খয়ের (বৈজ্ঞানিক নামঃ "Acacia catechu") একটি কণ্টকময় পর্ণমোচী উদ্ভিদ, যার উচ্চতা প্রায় ১৫ মিটার পর্যন্ত হয়। ইংরেজি ভাষায় এই গাছ Catechu, Cachou বা Black Cutch নামেও পরিচিত। এশিয়ার নানা দেশ, যেমন চীন, ভারত এবং ভারত মহাসাগরের নানাদেশে, পাকিস্তান, বাংলাদেশ, থাইল্যান্ড, মায়ানমার প্রভৃতি দেশে এই গাছের ফলন হয়। ভারতীয় উপমহাদেশে, এই গাছের সারিকাঠ সংগ্রহ করে ছোট ছোট বর্গাকারে খণ্ড করে ১২ ঘণ্টা ধরে মাটির পাত্রে জলে সিদ্ধ করা হয়। এর পর নিষ্কাশন করে ছাঁচে ঢেলে দেওয়া হয়। এতে বিভিন্ন আকারের খয়ের পাওয়া যায়। পান-এর অন্যতম প্রধান উপাদান হিসাবে ব্যবহার করা হয়। অন্য মশলা দেওয়ার আগে, পান পাতায় চুন বা খয়ের মাখানো হয়ে থাকে।
এই গাছের বীজ প্রোটিন সমৃদ্ধ। পানের সাথে খাওয়া হয়।
এ গাছের ডাল অনেকসময় ছাগল বা গবাদি পশুর খাদ্য হিসাবে ব্যবহার হয়।
গলার ঘা সারাতে বা ডায়োরিয়া রোগের ওষুধ হিসাবে এই গাছের কাঠের নিষ্কাষিত পদার্থ ব্যবহার হয়।
এই গাছের কাঠ জ্বালানি হিসাবে অথবা আসবাবপত্র নির্মাণের কাজে ব্যবহার করা হয়। এর কাঠের ঘনত্ব (wood density) প্রতি ঘনমিটারে প্রায় ০.৮৮ গ্রাম।
এই গাছের গুঁড়ির কেন্দ্রীয় অংশের কাঠ (heartwood) থেকে যে ট্যানিন নিষ্কাশন করা হয়, তার ব্যবহার হয় বস্ত্রাদির রং হিসাবে (dye), চামড়া পাকানোর কাজে (tanning), মাছ ধরার জালের সংরক্ষক (preservative) হিসাবে, ওষুধ তৈরির কাজে এবং খনিজ তেল ড্রিলিং-এর কাজে তেলের সান্দ্রতা (viscosity) সংরক্ষণে।
জলে ভেজানো বীজ ছড়িয়ে এই গাছের চাষ করা হয়। প্রায় ছ'মাস ধরে নার্সারিতে রাখার পর এই বীজ চাষের মাঠে বপন করা হয়।
আতাকামা মরুভূমি

আতাকামা মরুভূমি (স্পেনীয় ভাষায়: Desierto de Atacama "দেসিয়ের্তো দে আতাকামা") উত্তর চিলিতে অবস্থিত একটি শীতল, শুষ্ক, বৃষ্টিবিহীন মরুভূমি অঞ্চল। এটি পশ্চিমে প্রশান্ত মহাসাগর উপকূলস্থিত পর্বতমালা কর্দিলেরা দে লা কোস্তা এবং পূর্বে আন্দেস পর্বতমালা দ্বারা আবদ্ধ। উত্তরে মরুভূমিটি তারাপাকা অঞ্চল হয়ে পেরু সীমান্ত পর্যন্ত চলে গেছে। এখানে একশ বছরে গড়ে তিন থেকে চার বার বৃষ্টিপাত হয়। অ্যাটাকামা মরুভূমি পৃথিবীর সবচেয়ে শুষ্ক অ-মেরু মরুভূমি। পাশাপাশি এটি একমাত্র প্রকৃত মরুভূমি যেখানে মেরু-মরুভূমির চেয়ে কম বৃষ্টিপাত হয়। আন্দিসের অনুর্বর নিম্ন ভুমিগুলো অন্তর্ভুক্ত করা হলে আতাকামা মরুভূমি জুড়ে বিস্তৃত। or মরুভূমিটি উত্তর-দক্ষিণে প্রায় ১০০০ কিলোমিটার দীর্ঘ এবং এটির আয়তন প্রায় ৩৬৩,০০০ বর্গকিলোমিটার।
তাপীয় বিপরীতায়নের (thermal inversion) কারণেই আতাকামাতে বৃষ্টিপাত কম হয়। অ্যান্টার্কটিক অঞ্চল থেকে হামবোল্ট সমুদ্রস্রোত যে শীতল পানি বয়ে নিয়ে আসে, তা সমুদ্রপৃষ্ঠের উপরিভাগের বায়ুকে শীতল করে, এবং গরম বায়ু উপরে উঠে যায়। এই উষ্ণ বায়ু আতাকামা মরুভূমিতে কুয়াশার ও স্ট্র‌্যাটাস মেঘের সৃষ্টি করে, কিন্তু বৃষ্টিপাত হয় না বললেই চলে। ফলে কতিপয় সেচকৃত মরূদ্যান ছাড়া আতাকামা মরুভূমিতে উদ্ভিজ্জ্জ্জ অত্যন্ত দোষ্প্রাপ্য। বিপরীতায়নের ফলে বিষুবরেখার কাছে অবস্থিত হওয়া সত্ত্বেও আতাকামা মরুভূমির তাপমাত্রা কম। উদাহরণস্বরূপ, আতাকামা মরুভূমিতে অবস্থিত চিলির আন্তোফাগাস্তা শহরের তাপমাত্রা এবং ১৭০০ কিলোমিটার দক্ষিণে অবস্থিত চিলির সান্তিয়াগো শহরের তাপমাত্রা মোটামুটি একই। গ্রীষ্মে এখানকার গড় তাপমাত্রা ১৮ ডিগ্রি সেলসিয়াস।
মরুভূমিটি ১৯শ শতকের শেষ দিকে এসে বলিভিয়া, পেরু ও চিলির বিবাদের কারণ হয়ে দাঁড়ায়। তিনটি দেশই এ অঞ্চলের মূল্যবান নাইট্রেট ও তামার ব্যাপারে আগ্রহী ছিল। আন্তোফাগাস্তার উত্তর-পূর্বে এবং ইকিক থেকে দেশের অভ্যন্তরভাগে সোডিয়াম নাইট্রেটের ভাণ্ডার ছিল। এই এলাকাগুলির অধিকাংশই প্রথমে বলিভিয়া ও পেরুর অধীনে ছিল, কিন্তু খনন শিল্পগুলিতে চিলির ব্যবসায়ীরা অনেক বিনিয়োগ করেছিলেন এবং তারা চিলির সরকারের সমর্থন পেতেন। প্রশান্ত মহাসাগরের যুদ্ধ (১৮৭৯-১৮৮৩) শেষে চিলি বিজয়ী হয়। আনকনের চুক্তির ফলে চিলি অঞ্চলটি নিয়ন্ত্রণে নেয়; বলিভিয়া তার সমগ্র পশ্চিম সমুদ্র উপকূল হারায়।
প্রথম বিশ্বযুদ্ধের আগ পর্যন্ত চিলি এখান থেকে প্রচুর প্রাকৃতিক সম্পদ আহরণ করে এবং চিলির সম্পদের এক বিরাট অংশের যোগান দেয় এই মরভূমি। এসময় বিশ্বের নাইট্রেট ব্যবসায় চিলির ছিল একক আধিপত্য। নাইট্রেট শিল্পের বিকাশের সুবিধার্থে ইকিক, কালদেরা, আন্তোফাগাস্তা, তালতাল, মেহিয়োনেস, এবং উত্তরে পিসাগুয়াতে সমুদ্র বন্দর নির্মাণ করা হয়, এবং সেগুলি থেকে উপকূলীয় পর্বতমালার মধ্যে দিয়ে অভ্যন্তরভাগে মরভূমি পর্যন্ত রেলপথ তৈরি করা হয়। কোন কোন বছরে ৩০ লক্ষ টন নাইট্রেট নিষ্কাশন করা হত। প্রথম বিশ্বযুদ্ধের পর কৃত্রিম নাইট্রেটের উদ্ভাবন আতাকামা থেকে নাইট্রেট নিষ্কাশনে ভাটার সৃষ্টি করে এবং চিলি নাইট্রেটের একটি আঞ্চলিক বাজারে পরিণত হয়। ফলে চিলি সরকার তামার খনিশিল্পে মনোযোগ দেন। বর্তমানে এই তামার খনিগুলিই অঞ্চলটির মূল আয়ের উৎস।
মরুভূমিতে স্থানে স্থানে হাজার খানেক লোক কৃষিকাজে নিয়োজিত। পিকাতে লেবুর চাষ হয়। সান পেদ্রো দে আতাকামার লবণাক্ত জলাভূমিগুলিতেও চাষাবাদ হয়। চুকিকামাতার কাছে কালামাতে লোয়া নদীর পানি সেচ করে আলু ও আলফালফা চাষ করা হয়।
স্ক্যান্ডিনেভিয়া

স্ক্যান্ডিনেভিয়া () (প্রাচীন স্ক্যান্ডিয়া) উত্তর ইউরোপের তিনটি দেশ তথা রাজতন্ত্র-- নরওয়ে, সুইডেন ও ডেনমার্কের জন্য দেয়া নাম। এদের মধ্যে নরওয়ে ও সুইডেন স্ক্যান্ডিনেভীয় উপদ্বীপ গঠন করেছে। দেশ তিনটি ঐতিহাসিক, সাংস্কৃতিক ও ভাষাগত দিক থেকে পরস্পরের সাথে সম্পর্কিত। অনেক সময় আইসল্যান্ড , ফারো দ্বীপপুঞ্জ, ডেনমার্ক এর অধীনস্থ গ্রীণল্যান্ড কেও স্ক্যান্ডিনেভিয়ার অন্তর্ভুক্ত করা হয়। কখনো কখনো ফিনল্যান্ডকেও স্ক্যান্ডিনেভিয়ার অংশ মনে করা হয়, যদিও বাকী দেশগুলির সাথে ফিনল্যান্ডের কোন ভাষাগত সাদৃশ্য নেই। অধুনা উত্তর ইউরোপের পাঁচটি দেশ নরওয়ে, সুইডেন, ডেনমার্ক, ফিনল্যান্ড ও আইসল্যান্ডের জন্য নর্ডীয় রাষ্ট্রসমূহ পরিভাষাটি বেশি ব্যবহৃত হয়। দেশগুলি ভৌগোলিক ও অর্থনৈতিক দিক থেকে পরস্পর একতাবদ্ধ।
কীর্তনখোলা নদী

কীর্তনখোলা নদী বাংলাদেশের দক্ষিণ-পশ্চিমাঞ্চলের বরিশাল এবং ঝালকাঠি জেলার একটি নদী। নদীটির দৈর্ঘ্য ১৬০ কিলোমিটার, গড় প্রস্থ ৪৯৭ মিটার এবং প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক কীর্তনখোলা নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ২১। এই নদীর তীরে বরিশাল শহর অবস্থিত। এই নদীর নাম অনুসারে বরিশাল বিশ্ববিদ্যালয়ে কীর্তনখোলা হল রুম রয়েছে।
কীর্তনখোলা নদীর শুরু হয়েছে বরিশাল জেলার শায়েস্তাবাদ হতে। গজালিয়ার কাছে গিয়ে এটি পতিত হয়েছে গাবখান খালে। কীর্তনখোলা মূলত আড়িয়াল খাঁ নদের একটি শাখা। আড়িয়াল খাঁর উৎপত্তি পদ্মা থেকে। বরিশাল ঘেঁষে কীর্তনখোলা নদী পশ্চিমে এগিয়ে নলছিটি থানার পাশ দিয়ে বয়ে গেছে। সেই সঙ্গে পরিচিতি পেয়েছে নাম। একটি অংশ ধানসিড়ি নাম নিয়ে কচা নদীতে গিয়ে মিশেছে। অপর অংশ মিলেছে বিষখালী নদীতে।
শায়েস্তাবাদ হতে নলছিটি অবধি নদীর দৈর্ঘ্য প্রায় ২১ কিলোমিটার। এ জায়গায় নদীটির প্রস্থ প্রায় আধা কিলোমিটার। ব্রিটিশ আমলে এটি আরো বেশি প্রমত্তা ছিলো, সেসময়ে এর প্রস্থ ছিলো ১ কিলোমিটারের মতো। গত ১ শতাব্দী ধরে চর পড়ে কীর্তনখোলার প্রস্থ কমে গেছে। এর পাশাপাশি পলি পড়ে নদীটির নাব্যতাও হ্রাস পেয়েছে। 
কীর্তনখোলা নদীর তীরে বরিশাল নৌ বন্দর অবস্থিত, যা বাংলাদেশের ২য় বৃহত্তম নদী-বন্দর।
স্থানীয়ভাবে নদীর নামকরণ নিয়ে দু/তিনটি বক্তব্য শোনা যায়। নদীর পার ঘেঁষেই শহরের সবচেয়ে পুরনো হাট রয়েছে। প্রচলিত রয়েছে, সেখানে কীর্তনের উৎসব হতো। সেই থেকে এই নদীর নাম হয়েছে কীর্তনখোলা। কেউ কেউ হাটখোলায় স্থায়ীভাবে কীর্তনের দল বসবাস করার কারণে এর নাম কীর্তনখোলা হয়েছে বলে মনে করেন। তবে নদীর নামকরণের সঙ্গে কীর্তনের কিংবা কীর্তনীয়দের যে একটা সম্পর্ক রয়েছে তা নিশ্চিত। কৃষ্ণলীলার কাহিনী নিয়ে কীর্তনীয়রা গানে মেতে থাকতেন। কৃষ্ণ রাধাকে নিয়ে যমুনা নদীতে লীলায় মেতে উঠতেন। বরিশালে যমুনা না থাকলেও কীর্তনখোলা নদীই যেন রাধা-কৃষ্ণের অমর প্রেমের গাথা হয়ে আছে।
ওয়াদি

ওয়াদি (আরবি: وادي) আরবি শব্দ যা উপত্যকা বুঝাতে ব্যবহৃত হয়। মরু অঞ্চলে হঠাৎ বৃষ্টিপাতের ফলে সাময়িক জলধারার সৃষ্টি হয়। এই জলধারার সাথে বালি, কাঁকর, কাদা প্রভৃতি কর্দমধারা রূপে প্রবাহিত হয়; কিন্তু খুব দ্রুত এই কর্দমধারার প্রবাহ বন্ধ হয়ে যায় ও নদীখাত শুষ্ক অবস্থায় পড়ে থাকে । মরু অঞ্চলে অবস্থিত এরকম শুষ্ক নদীখাতগুলি ওয়াদি নামে পরিচিত । উদাঃ আরবে ‘রাব-আল-খালি’ মরুভূমিতে ওয়াদি দেখা যায় ।
সাধারনত পর্যাপ্ত বৃষ্টিপাতের অভাবে মরুভূমিগুলি সৃষ্টি হলেও মরু অঞ্চলগুলি কিন্তু একেবারেই বৃষ্টিহীন নয় । মাঝে মাঝেই মরু অঞ্চলে সামান্য বৃষ্টিপাত হয় (বাৎসরিক গড় বৃষ্টিপাত ২৫-৪৮ সেন্টিমিটার) । কিন্তু সেই বৃষ্টিপাত পরিমাণে সামান্য হলেও তা স্বল্প সময়ের মধ্যে আকস্মিক ও মুষলধারে ঘটে । এর ফলে ঐ অঞ্চলে বেশকিছু বেগবান ও ক্ষণস্থায়ী জলধারার সৃষ্টি হয় । এই জলধারা ভূমির ঢাল অনুসারে প্রবাহিত হয়ে বালি, পলি, কাঁকর, সূক্ষ্ম শিলাচূর্ণ প্রভৃতি মিশে একটি কর্দম ধারা রূপে প্রবল বেগে নিচে নেমে আসে । কিন্তু প্রবাহপথে জলের দ্রুত অধঃগমন ও অধিক পরিমাণে বাস্পীভবনের কারণে নদীখাতটি তাড়াতাড়ি শুকিয়ে গিয়ে ওয়াদি সৃষ্টি হয় ।
বৈশিষ্ট্যঃ ওয়াদি – র বৈশিষ্ট্যগুলি হলো নিম্নরূপ –
সিমবিয়ান

সিমবিয়ান মোবাইল ফোনের জন্য তৈরি একটি অপারেটিং সিস্টেম। লাইব্রেরি, ইউজার ইসটারফেস, ফ্রেমওয়ার্ক ইত্যাদি সহ এর যাবতীয় টুলস সিমবিয়ান লিমিটেড এর ডেভেলপ করা। এটি এআরএম প্রসেসরে উপযুক্ত। ২০১০ সাল পর্যন্ত সিমবিয়ান ছিল সবচেয়ে জনপ্রিয় মোবাইল অপারেটিং সিস্টেম।২০১০ সালে অ্যান্ড্রয়েড বের হওয়ার পর এটি ধীরে ধীরে জনপ্রিয়তা হারিয়ে ফেলে।
২০১০ সালে এস ৬০ প্লাটফরমের দ্বারা মুক্তি পাওয়া সিমবিয়ানের সর্বশেষ সংস্করণ সিমবিয়ান ৩ সর্বপ্রথম ব্যবহৃত হয় নোকিয়া এন ৮ এ। ২০১১ সালের মে মাসে সিমবিয়ান অ্যানা মুক্তি পায়।এরপর ১১ ফেব্রুয়ারি,২০১১ সালে নোকিয়া মাইক্রোসফট এর সাথে উইন্ডোজ ফোন বাজারে আনার পরিকল্পনা করে। তারপর ২২ জুন,২০১১ সালে নোকিয়া অফিসিয়ালি সিমবিয়ান ফোন উৎপাদন বন্ধ করে। নোকিয়ার সর্বশেষ সিমবিয়ান স্মার্টফোন হলো নোকিয়া ৮০৮ পিউরভিউ।
ফ্লেন্সবুর্গ

ফ্লেন্সবুর্গ () উত্তর-পশ্চিম জার্মানিতে শ্লেসভিগ-হোলষ্টাইন রাজ্যের উত্তরাংশে, বাল্টিক সাগরের ফ্লেন্সবুর্গ ফিয়র্ডের তীরে, ডেনমার্কের সাথে সীমান্তে অবস্থিত বন্দর শহর। এই শহরে বৃহদাকার জাহাজ নির্মাণ কারখানা, চিনি ও "স্মোক্‌ড" মাছ তৈরির কারখানা, রাম নামক মদ ও কাগজ তৈরির শিল্প আছে। এখানে ১৪শ শতকে নির্মিত সেন্ট নিকোলাসের গথিক ধাঁচের গির্জা এবং একটি ঐতিহাসিক জাদুঘর আছে। ফ্লেন্সবুর্গ শহরটি দক্ষিণ শ্লেসভিগ অঞ্চলের কেন্দ্র। কিল ও লুবেক শহরের পরেই এটি শ্লেসভিগ-হোলষ্টাইন রাজ্যের তৃতীয় বৃহত্তম শহর।
ফ্লেন্সবুর্গ লোকালয়টি ১২শ শতকে প্রতিষ্ঠিত হয়। ১২৮৪ সালে এটি পৌর শহরের মর্যাদা পায়। এরপর এটি বেশ কয়েকবার ডেনমার্ক ও সুইডেনের আক্রমণে শিকার হয়। ১৮৪৮ সালে এটি ডেনমার্ক-নিয়ন্ত্রিত শ্লেসভিগের রাজধানীতে পরিণত হয়। ১৮৬০-এর দশকে শহরটি প্রুশিয়ার অধীনে চলে আসে। প্রথম বিশ্বযুদ্ধের পরে একটি গণভোটে এখানকার অধিবাসীরা জার্মানির অন্তর্ভুক্ত হবার ব্যাপারে মত দেন। দ্বিতীয় বিশ্বযুদ্ধের সময় ফ্লেন্সবুর্গ জার্মানির একটি গুরুত্বপূর্ণ নৌঘাঁটি ছিল এবং মিত্রশক্তির বোমাবর্ষণে শহরটির ব্যাপক ক্ষতি হয়। এখানে প্রায় ৮৫ হাজার লোকের বাস।
ফ্লেন্সবুর্গের সবচেয়ে কাছে অবস্থিত বড় শহরগুলির মধ্যে আছে ৮৬ কিলোমিটার দক্ষিণে অবস্থিত জার্মানির কিল শহর এবং ৯২ কিলোমিটার উত্তর-পূর্বে অবস্থিত ডেনমার্কের ওডেনজে শহর। ফ্লেন্সবুর্গ ডেনমার্কের সাথে সীমান্ত থেকে প্রায় ৭ কিলোমিটার দূরে অবস্থিত।
জার্মানিতে ফ্লেন্সবুর্গ বেশ কিছু কারণে পরিচিত। এখানে জার্মানির সমস্ত ট্রাফিক আইন লঙ্ঘনকারীদের ডাটাবেস বা তথ্যভাণ্ডার সংরক্ষিত আছে। ফ্লেন্সবুর্গে উৎপন্ন বিয়ার "ফ্লেন্সবুর্গার পিলজেনার" বা সংক্ষেপে "ফ্লেন্স" বিশেষ খ্যাত। ফ্লেন্সবুর্গ শহর জার্মানির সংখ্যালঘু ডেনীয় সম্প্রদায়টির কেন্দ্র শহর।
ফ্লেন্সবার্গ জার্মান রাজ্য শ্লেসউইগ-হোলস্টাইনের উত্তরে, জার্মান-ডেনিশ সীমান্তের খুব কাছে অবস্থিত। গ্লুকসবার্গ এবং ওয়েস্টারল্যান্ডের পরে, এটি জার্মানির সবচেয়ে উত্তরের শহর। ফ্লেন্সবার্গ বাল্টিক সাগরের একটি প্রবেশপথ, ফ্লেন্সবার্গ ফার্থের সবচেয়ে ভেতরের প্রান্তে অবস্থিত। ফ্লেন্সবার্গের পূর্ব উপকূল অ্যাঞ্জেল উপদ্বীপের অংশ।
ফ্লেন্সবার্গ ফার্থের জার্মান তীর থেকে শুরু করে, শ্লেসউইগ-ফ্লেন্সবার্গ জেলা এবং ডেনমার্কের দক্ষিণ ডেনমার্ক অঞ্চলের নিম্নলিখিত সম্প্রদায়গুলি ফ্লেন্সবার্গের সীমান্তবর্তী (উত্তর-পূর্ব দিক থেকে ঘড়ির কাঁটার দিকে):
গ্লুকসবার্গ ( এএমটি -মুক্ত শহর), ওয়েস (এএমটি ল্যাংবালিগ), মাসবুল, হুরুপ, টাস্ট্রুপ এবং ফ্রেইনউইল (সমস্ত অ্যামটি হুরুপে), জারপ্লুন্ড-ওয়েডিং, হ্যান্ডেউইট (এএমটি-মুক্ত সম্প্রদায়), হ্যারিসলি (এএমটি-মুক্ত সম্প্রদায়) এবং ড্যানিশবুর্গের ফুথলেনের আবেনরা পৌরসভা।
ফ্লেন্সবার্গ শহরটি ১৩টি সম্প্রদায়ে বিভক্ত, যেগুলিকে আরও ৩৮টি পরিসংখ্যানগত এলাকায় বিভক্ত করা হয়েছে। সাংবিধানিক সম্প্রদায়ের একটি দুই-অঙ্কের সংখ্যা এবং পরিসংখ্যানগত এলাকাগুলির একটি তিন-অঙ্কের সংখ্যা থাকে।
পরিসংখ্যানগত এলাকা সম্প্রদায়গুলি সহ:
'০১ আল্টস্টাড্ট' (পুরাতন শহর) শহরের কেন্দ্রস্থলের ঠিক পাশে না থেকে সমুদ্রের দিকে কিছুটা নিচে অবস্থিত।
উত্তর আফ্রিকা

উত্তর আফ্রিকা () আফ্রিকা মহাদেশের উত্তরতম অঞ্চল। এটি সাহারা মরুভূমির মাধ্যমে সাহারা-নিম্ন আফ্রিকা হতে আলাদা। ভূ-রাজনৈতিক দৃষ্টিকোণ থেকে গৃহীত জাতিসংঘের সংজ্ঞানুযায়ী নিচের সাতটি দেশ ও অঞ্চল উত্তর আফ্রিকা গঠন করেছে:
<nowiki>*</nowiki> পশ্চিম সাহারা একটি বিতর্কিত অঞ্চল। এটি মূলত মরক্কোর অধীনে অবস্থিত হলেও একটি গোষ্ঠী অঞ্চলটির স্বাধীনতার জন্য লড়াই করে যাচ্ছে।
মরক্কোর ভূমধ্যসাগরীয় তীরে কিছু স্পেনীয় শহর তথা ছিটমহল আছে। এগুলি "প্লাসাস দে সোবেরানা" নামে পরিচিত। অনেক সময় মোরিতানিয়াকেও উত্তর আফ্রিকার অন্তর্ভুক্ত করা হয়।
মাগরেব অঞ্চলটি আলজেরিয়া, মরক্কো, তিউনিসিয়া এবং লিবিয়া নিয়ে গঠিত। অনেক সময় উত্তর আফ্রিকার দেশগুলিকে মধ্যপ্রাচ্যের অংশ হিসেবে গণ্য করা হয়। মিশরের সিনাই উপদ্বীপ এশিয়া মহাদেশে পড়েছে বলে মিশরকে একটি আন্তঃমহাদেশীয় রাষ্ট্র হিসেবে গণ্য করা হয়।
ড্যাফ্ট পাঙ্ক

ড্যাফ্ট পাঙ্ক ১৯৯৩ সালে ফ্রান্সের প্যারিসে গি-মানুয়েল এবং তমা বঁগালতের কর্তৃক গঠিত একটি ফরাসি ইলেকট্রনিক সঙ্গীত জুটি ছিল। তারা ফরাসি হাউজ আন্দোলনের অংশ হিসেবে ১৯৯০-এর দশকের শেষের দিকে জনপ্রিয়তা অর্জন করে; তবে প্রারম্ভিক বছরে সফলতা না পেলেও ফাঙ্ক, টেকনো, ডিস্কো, রক এবং সিন্থপপের সাথে হাউস সঙ্গীতের উপস্থাপনের মাধ্যমে তারা পরবর্তী বছরগুলোতে সাফল্য পেয়েছে। তাদেরকে ডান্স সঙ্গীতের ইতিহাসের সবচেয়ে প্রভাবশালী জুটি হিসেবে বিবেচনা করা হয়। ড্যাফ্ট পাঙ্ক ১৯৯৯ সাল থেকে বেশিরভাগ অনুষ্ঠানে রোবটের চরিত্র গ্রহণ করার জন্য হেলমেট এবং গ্লাভস পরিধান করার পাশাপাশি খুব কমই সাক্ষাৎকার দিয়েছেন এবং টেলিভিশনে হাজির হয়েছেন। তারা ১৯৯৬ থেকে ২০০৮ সাল পর্যন্ত এড বাঙ্গার রেকর্ডসের প্রধান পেদ্রো উইন্টার (এছাড়াও বিজি পি নামেও পরিচিত) দ্বারা পরিচালিত হয়েছে।
বঁগালতের এবং ওমেম ক্রিস্তোর ইন্ডি রক দল ডার্লিন' বিলুপ্ত হওয়ার পর, তারা ড্রাম মেশিন এবং সিন্থেসিস নিয়ে পরীক্ষা-নিরীক্ষা শুরু করে। তাদের প্রথম স্টুডিও অ্যালবাম "হোমওয়ার্ক" ১৯৯৭ সালে ভার্জিন রেকর্ডস দ্বারা প্রকাশিত হয়, যা ইতিবাচক পর্যালোচনা কুড়িয়েছিল। এই অ্যালবামে "অ্যারাউন্ড দ্য ওয়ার্ল্ড" এবং "দ্য ফাঙ্ক"-এর মতো একক গান ছিল। তাদের দ্বিতীয় অ্যালবাম, "ডিসকোভারি" প্রথম অ্যালবামের চেয়ে অধিক সাফল্য অর্জন করেছিল, যেখানে জনপ্রিয় একক গান "ওয়ান মোর টাইম", "ডিজিটাল লাভ" এবং "হার্ডার, বেটার, ফাস্টার, স্টঙ্গার" অন্তর্ভুক্ত ছিল। ২০০৫ সালের মার্চ মাসে, ড্যাফ্ট পাঙ্ক তাদের তৃতীয় অ্যালবাম, "হিউম্যান আফটার অল" প্রকাশ করেছিল; যা মিশ্র পর্যালোচনা গ্রহণ করেছিল, যদিও "রোবট রক" এবং "টেকনোলজিক"-এর মতো একক গান যুক্তরাজ্যে সাফল্য অর্জন করেছিল। ড্যাফ্ট পাঙ্ক ২০০৬ এবং ২০০৭ সাল জুড়ে ভ্রমণ করেছিল এবং "অ্যালাইভ ২০০৭" নামে লাইভ অ্যালবাম প্রকাশ করেছিল, যা শ্রেষ্ঠ ইলেকট্রনিক/ডান্স অ্যালবাম বিভাগে একটি গ্র্যামি পুরস্কার জয়লাভ করেছে। এছাড়াও তারা "" চলচ্চিত্রের জন্য সঙ্গীত রচনা করেছিলেন, যা ২০১০ সালে প্রকাশিত হয়েছিল।
২০১৩ সালে, ড্যাফ্ট পাঙ্ক কলাম্বিয়া রেকর্ডসের জন্য ভার্জিন ত্যাগ করে এবং "র‍্যান্ডম অ্যাক্সেস মেমোরিজ" নামক তাদের চতুর্থ অ্যালবাম প্রকাশ করেছিল। এই অ্যালবামের মূল একক গান "গেট লাকি" ৩২টি দেশের চার্টে শীর্ষ ১০-এ পৌঁছেছিল। "র‍্যান্ডম অ্যাক্সেস মেমোরিজ" ২০১৪ সালে পাঁচটি গ্র্যামি পুরস্কার জয়লাভ করেছিল, যার মধ্যে বর্ষসেরা অ্যালবাম এবং "গেট লাকি" গানের জন্য বর্ষসেরা রেকর্ড অন্যতম। ২০১৬ সালে, ড্যাফ্ট পাঙ্ক এবং দ্য উইকেন্ডের "স্টারবয়" বিলবোর্ড হট ১০০-এ তাদের প্রথম এক নম্বর গান অর্জন করেছিল। "রোলিং স্টোন" তাদেরকে সর্বকালের সেরা ২০ জুটির তালিকায় তাদের স্থান করে নিতে সাহায্য করেছে।
২০২১ সালের ২২শে ফেব্রুয়ারি তারিখে তারা তাদের ইউটিউব চ্যানেলে ৮ মিনিটের একটি ভিডিও দিয়ে তাদের বিচ্ছেদের কথা ঘোষণা করে, যেখানে তাদের ২৮ বছরের গান অন্তর্ভুক্ত ছিল।
আইফেল পর্বতমালা

আইফেল পর্বতমালা () পশ্চিম জার্মানির রাইনলান্ড-প্‌ফাল্‌ৎস রাজ্যের উত্তর-পশ্চিমাংশে অবস্থিত একটি মালভূমি বা নিম্ন উচ্চতার পর্বতমালা। এর দক্ষিণ-পূর্ব সীমানায় মোজেল নদী, উত্তর-পূর্বে রাইন নদীর গিরিখাত, উত্তরে হোএস ফেন পাহাড়গুলি এবং পশ্চিমে বেলজিয়াম ও লুক্সেমবুর্গের আর্দেন পর্বতমালা। আইফেল মালভূমিটি একটি পরিত্যক্ত, জলাভূমিতে ভরা মালভূমি এলাকা। এখানে অনেক মৃত আগ্নেয়গিরির চূড়া ও জ্বালামুখ দেখতে পাওয়া যায়। হোএ আখ্‌ট নামক জায়গাটি এর সর্বোচ্চ বিন্দু, সমুদ্র সমতল থেকে যার উচ্চতা ৭৪৬ মিটার। এখানে লোহা ও সীসার আকরিক ছিল, কিন্তু ১৯শ শতকের মধ্যেই এগুলি নিঃশেষ হয়ে যায়।
আইফেলের উত্তরের পাহাড়গুলি আরগেবির্গে নামে পরিচিত। এগুলি আর নদীর উত্তরে আরভাইলার জেলাতে অবস্থিত। আর নদীর দক্ষিণে অবস্থিত পাহাড়গুলি হোএ আইফেল নামে পরিচিত; এখানেই হোএ আখ্‌ট নামের সর্বোচ্চ পাহাড়টি অবস্থিত। পশ্চিমে বেলজিয়ামের সাথে সীমান্তে পাহাড়গুলি শ্নাইফেল নামে পরিচিত; এগুলি প্রায় ৭০০ মিটার পর্যন্ত উঠে গেছে। দক্ষিণের পাহাড়গুলির উচ্চতা কম; এগুলির মধ্য দিয়ে অনেকগুলি নদী উত্তর-দক্ষিণ বরাবর চলে গেছে এবং মোজেল নদীতে পড়েছে। এদের মধ্যে কুল নদী বৃহত্তম; কুল নদীর দুই পাশের পাহাড়গুলিকে কুলভাল্ড বলে। এরও দক্ষিণে মোজেল নদীর উত্তর তীরে ফোরাইফেল নামের পাহাড়শ্রেণীর মাধ্যমে আইফেল পর্বতমালার সমাপ্তি ঘটেছে।
২০০৪ সাল থেকে আইফেল পর্বতমালার প্রায় ১১০ বর্গকিমি এলাকা আইফেল জাতীয় উদ্যান আকারে সংরক্ষণ করা হয়েছে। আইফেল অঞ্চলে ফর্মুলা ওয়ান রেসিঙের একটি প্রতিযোগিতা নুরবুর্গরিং প্রতি বছর অনুষ্ঠিত হয়। আইফেল পর্বতমালার ভেতর দিয়ে রোমানেরা কোলন শহরে পানি সরবরাহের জন্য একটি দীর্ঘ পানিবাহী নালা তৈরি করেছিল, যা বর্তমানে প্রত্নতাত্ত্বিকদের জন্য একটি উল্লেখযোগ্য বিষয়।
ড্যামিয়ান মার্লে

ড্যামিয়ান মার্লে
ড্যামিয়ান রবার্ট নেস্টা "জুনিয়র গংগ" মার্লে (জন্ম ২১, জুলাই, ১৯৭৮), ৩ বার গ্র্যামি জয়ী রেগে আর্টিস্ট, মানবাধিকার কর্ম ও প্রয়াত রেগে লিজেন্ড বব মার্লের কনিশ্ঠ সন্তান।বাবার মৃত্যুর সময় তার বয়স ছিল ২বছর। ড্যামিয়ান তার মার্লে ও সিন্ডি ব্রেকস্পিয়ারের, মিষওয়ার্লড ১৯৭৬,এর ১মাত্র সন্তান। ড্যামিয়ানের ডাকনাম জুনিয়র গংগ তার বাবা টাফ গংগ থেকে নেয়া। ১৩ বছর বয়স থেকে সে সঙ্গিত পরিবেশন করছে।
সংযোগ Damian Marley
উনিশে এপ্রিল (চলচ্চিত্র)

উনিশে এপ্রিল (ইংরেজি ভাষায়: 19th April) ঋতুপর্ণ ঘোষ পরিচালিত বাংলা চলচ্চিত্র যা ১৯৯৪ সালে মুক্তি পায়। এটি পরিচালকের হাতে দ্বিতীয় চলচ্চিত্র। এ ছবিতে মা এবং কন্যার মধ্যকার একটি সংবেদনশীল সম্পর্ক চিত্রায়িত হয়েছে। ছবিটি কোনো ধরনের আউটডোর শ্যুটিং দৃশ্য, নাচ-গানের দৃশ্য না থাকার পরেও এটি বক্স অফিস হিট করে।
ভারতের জাতীয় চলচ্চিত্র পুরস্কার ১৯৯৫
হর্ষবর্ধন-গোবর্ধন (চরিত্র)

হর্ষবর্ধন-গোবর্ধন বাংলা সাহিত্যের হাস্যরসপূর্ণ কাল্পনিক দ্বৈতচরিত্রের নাম, যার স্রষ্টা শিবরাম চক্রবর্তী। হর্ষবর্ধন, তার ছোট ভাই গোবর্ধন, তার স্ত্রী, এবং লেখক শিবরাম নিজে বেশ কিছু বিদ্রূপাত্মক ছোটগল্পের বিষয়বস্তু। তীক্ষ্ণ বুদ্ধি, শব্দের খেলা এবং ভালমানুষি আচরণ এই চরিত্রগুলির মূল বৈশিষ্ট্য। হর্ষবর্ধন ও গোবর্ধন আসাম থেকে কলকাতায় আসার পর প্রথমে ১৩/১২ রসা রোড, ভবানীপুরে তাঁদের অস্থায়ী আস্তানা হলেও পরে তাঁরা উঠে আসেন চেতলায়, সেখানেই কাঠ চেরাই আর আসবাব বানানোর কারখানা খুলে বসেন। আরও পরে অবশ্যি নৈহাটিতেও একটি নতুন কারখানা খোলা হয়, সেখানকার দায়িত্ব প্রধানত ছোটভাই গোবর্ধনের ওপরই ন্যস্ত থাকে।। দৈনন্দিন বিভিন্ন ব্যাপারে নিজের অজ্ঞতা ঢাকার জন্য হর্ষবর্ধন তার ছোট ভাই ও স্ত্রীর কাছে বিভিন্ন আজগুবি ব্যাখ্যা দিতে ভালবাসেন। ব্যবসায় প্রচুর টাকা কামানোর পরে তাদের নেশা হল খরচ করা। এবং সেই নেশার বশে দুই ভাই অদ্ভুত অদ্ভুত কান্ডকারখানা করেন।
থেনোবিয়া কামপ্রুবি আইমার

থেনোবিয়া কামপ্রুবি আইমার (স্পেনীয় ভাষায়: Zenobia Camprubí Aymar) (৩১শে আগস্ট, ১৮৮৭ – ২৫শে অক্টোবর, ১৯৫৬) একজন স্পেনীয় লেখিকা ও কবি ছিলেন। তিনি রবীন্দ্রনাথ ঠাকুরের কবিতা স্পেনীয় ভাষাতে অনুবাদ করার জন্য খ্যাতিলাভ করেন।
থেনোবিয়া স্পেনের বার্থেলোনা প্রদেশের মালগ্রাত দে মার শহরে পুয়ের্তো রিকান মা এবং কাতালান বাবার ঘরে জন্ম নেন। পরবর্তীতে তিনি পড়াশোনার জন্য মার্কিন যুক্তরাষ্ট্রের কলাম্বিয়া বিশ্ববিদ্যালয়ে চলে যান। স্পেনের গৃহযুদ্ধের সময় ১৯৩৬ থেকে ১৯৩৯ সাল পর্যন্ত তিনি কিউবা তথা কুবাতে ছিলেন। সেসময় তিনি "দিয়ারিও" নামের দিনপঞ্জি রচনা করেন। শেষ পর্যন্ত তিনি মার্কিন যুক্তরাষ্ট্রের ম্যারিল্যান্ড বিশ্ববিদ্যালয়ের একজন অধ্যাপক হন। তিনি নোবেল বিজয়ী স্পেনীয় সাহিত্যিক হুয়ান রামোন হিমেনেথকে ১৯১৬ সালে বিয়ে করেন। হিমেনেথ ১৯৫৬ সালে সাহিত্যে নোবেল পুরস্কার লাভের মাত্র দুই দিন পরে জরায়ুর ক্যান্সারে তিনি মারা যান।
ভিয়েতনামের অর্থনীতি

চীনা ও ভিয়েতনামীয় রাজতন্ত্রের সময় ভিয়েতনামের সমাজ ছিল কৃষিভিত্তিক। ধান ছিল এর প্রধান উৎপন্ন কৃষিদ্রব্য। ফরাসি ঔপনিবেশিক শাসনের সময় কৃষির আধিপত্য বজায় থাকলেও সাধারণ চাষাবাদের চেয়ে কৃষিদ্রব্য রপ্তানির উপর জোর দেওয়া হয়। ফলে ধানের পাশাপাশি কফি, চা, রবার এবং অন্যান্য ক্রান্তীয় শস্য উৎপাদন শুরু হয়। বড় শহরগুলিতে ক্ষুদ্র শিল্প ও বাণিজ্য খাতের বিকাশ ঘটে কিন্তু ফ্রান্সের সাথে প্রতিযোগিতার সৃষ্টি হবে বলে ফরাসি ঔপনিবেশিক শাসকেরা এগুলিকে তেমন উৎসাহিত করেননি।
১৯৫৪ সালের দেশ বিভাগের পর উত্তর ও দক্ষিণ ভিয়েতনামের সরকার নিজ নিজ অর্থনীতি বিকাশে আলাদাভাবে মনোযোগ দেয়। তারা পৃথক অর্থনৈতিক সম্পদের উপর ভিত্তি করে পৃথক অর্থনৈতিক ব্যবস্থা ও বাণিজ্য অংশীদার নিয়ে যাত্রা শুরু করে। উত্তর ভিয়েতনামে অত্যন্ত কেন্দ্রীভূত ও পরিকল্পিত অর্থনীতি বিরাজমান ছিল। অন্যদিকে দক্ষিণ ভিয়েতনামে মুক্ত বাজার অর্থনীতিকে উৎসাহ দেওয়া হয়। ১৯৭৬ সালে দুই ভিয়েতনাম একত্রিত হবার পর উত্তর ভিয়েতনাম ধীরে ধীরে তার পরিকল্পিত অর্থনৈতিক ব্যবস্থা গোটা ভিয়েতনামের উপর প্রয়োগ করে। ১৯৮৬ সালে অবশ্য সরকার একটি সংস্কার প্রকল্প হাতে নেয়, যার ফলে দেশটি একটি মিশ্র অর্থনৈতিক ব্যবস্থায় রূপান্তরিত হয়। এর ফলশ্রুতিতে ভিয়েতনামে দ্রুত অর্থনৈতিক প্রবৃদ্ধি ঘটতে শুরু করে। ১৯৯০-এর দশকে ভিয়েতনামের বার্ষিক অর্থনৈতিক প্রবৃদ্ধি গড়ে ৭% হারে বৃদ্ধি পায়। অব্যাহত প্রবৃদ্ধির ফলে ২০০৮ সাল নাগাদ ভিয়েতনামের স্থূল অভ্যন্তরীণ উৎপাদন দাঁড়ায় ৭০ বিলিয়ন ডলার। মাথাপিছু আয় ৩৫০০ ডলারের মত। সেবাখাত (৩৮%) ও শিল্পখাত (৪২%) প্রধান দুই অর্থনৈতিক খাত। তবে দেশের প্রায় ৫৭% শ্রমিক এখনও কৃষিজীবী।
রিচার্ড লিংকলেটার

রিচার্ড স্টুয়ার্ট লিংকলেটার (; ; জন্ম: ৩০ জুলাই ১৯৬০) একজন মার্কিন চলচ্চিত্র পরিচালক, প্রযোজক ও চিত্রনাট্যকার। তিনি উপশহরের সংস্কৃতি ও সময়ের বিবর্তনের প্রভাব সম্পর্কিত চলচ্চিত্র নির্মাণের জন্য প্রসিদ্ধ। তার নির্মিত চলচ্চিত্রগুলো হল হাস্যরসাত্মক "স্ল্যাকার" (১৯৯০) ও "ডেজড অ্যান্ড কনফিউজড" (১৯৯৩), প্রণয়ধর্মী "বিফোর ত্রয়ী" চলচ্চিত্র - "বিফোর সানরাইজ" (১৯৯৫), "বিফোর সানসেট" (২০০৪) ও "বিফোর মিডনাইট" (২০১৩), সঙ্গীত-বিষয়ক হাস্যরসাত্মক "স্কুল অব রক" (২০০৩), অ্যানিমেটেড চলচ্চিত্র "ওয়াকিং লাইফ" (২০০১) ও "আ স্ক্যানার ডার্কলি" (২০০৬), নাট্যধর্মী "বয়হুড" (২০১৪), এবং হাস্যরসাত্মক "এভরিবডি ওয়ান্টস সাম!!" (২০১৬)।
তিনি তার নির্মিত চলচ্চিত্রগুলোর জন্য একাধিক পুরস্কার ও মনোনয়ন লাভ করেছেন, তন্মধ্যে "বিফোর সানরাইজ"-এর জন্য বার্লিন আন্তর্জাতিক চলচ্চিত্র উৎসব থেকে শ্রেষ্ঠ পরিচালক বিভাগে রৌপ্য ভল্লুক অর্জন করেন, "বিফোর সানসেট"-এর জন্য শ্রেষ্ঠ উপযোগকৃত চিত্রনাট্য বিভাগে একাডেমি পুরস্কারের মনোনয়ন লাভ করেন, এবং "বয়হুড"-এর জন্য শ্রেষ্ঠ পরিচালনা বিভাগে গোল্ডেন গ্লোব পুরস্কার অর্জন করেন। ২০১৫ সালে লিংকলেটার "টাইম" সাময়িকীর বিশ্বের সবচেয়ে প্রভাবশালী ১০০ তালিকায় স্থান লাভ করেন।
লিংকলেটার ১৯৬০ সালের ৩০ জুলাই টেক্সাস অঙ্গরাজ্যের হিউস্টনে জন্মগ্রহণ করেন। তার মাতা ডায়ান মার্গারেট (জন্মনাম ক্রিয়েগার) স্যাম হিউস্টন স্টেট বিশ্ববিদ্যালয়ে অধ্যাপনা করতেন এবং পিতা তৃতীয় চার্লস ডাব্লিউ. লিংকলেটার। তিনি টেক্সাসের হান্টসভিলের হান্টসভিল হাই স্কুলে পড়াশোনা করেন। ৯ম-১১শ শ্রেণিতে পড়াকালীন তিনি কোচ জো ক্লেমেন্টসের অধীনে ফুটবল খেলতেন। পরবর্তী বছরগুলোতে তিনি টেক্সাসের বেলায়ারের বেলায়ার হাই স্কুলে পড়াশোনা করেন, কারণ তিনি ফুটবলের চেয়ে বেসবল ভালো খেলতেন এবং বেলায়ারে ভালো বেসবল কোচ ছিল। কিশোর বয়সে তিনি স্কলাস্টিক আর্ট ও লেখনী পুরস্কার অর্জন করেছিলেন।
লিংকলেটারকে মার্কিন চলচ্চিত্রের "শ্মিট যুগ"-এর অন্যতম সেরা পরিচালক হিসেবে আখ্যায়িত করা হয়। শ্মিট যুগ ছিল মার্কিন স্বাধীন চলচ্চিত্রের যুগ। কোয়েন্টিন টারান্টিনো বা স্পাইক লি-র পাশাপাশি লিংকলেটারও সে যুগকে সমৃদ্ধ করেছেন। লিংকলেটারের ক্যারিয়ারের একটি বিশেষ দিক হল, তিনি অন্য অনেক স্বাধীন চলচ্চিত্র নির্মাতার মত ঝড়ে পড়েননি। প্রতিনিয়ত বর্ণনাধর্মী সুন্দর সুন্দর সিনেমা বানিয়ে গেছেন। আর এই সবগুলো সিনেমার বাজেটই ছিল খুব কম।
পোখরান-২

পোখরান-২ বলতে ভারতের পোখরানে ১৯৯৮ সালের ১১ মে তিনটি ও ১৩ মে দুইটিসহ মোট পাঁচটি পারমাণবিক পরীক্ষার বিস্ফোরণকে বোঝায়। এই পরীক্ষা করা হয়েছিল যখন ভারতীয় জনতা পার্টি (বিজেপি)র সরকার ছিল ও প্রধানমন্ত্রী হিসেবে অটল বিহারী বাজপেয়ী ছিলেন। এর আগে মে ১৮, ১৯৭৪ সালে পোখরানে ভারতের মধ্যে প্রথম পারমাণবিক অস্ত্র পরীক্ষা বিস্ফোরণকে স্মাইলিং বুদ্ধ নামে অভিহিত করা হয়। সেই পারমাণবিক পরীক্ষাটি ছিল জাতিসংঘ নিরাপত্তা পরিষদের স্থায়ী পাঁচ সদস্যবৃন্দের বাইরে একটি জাতির দ্বারা এবং কোন বিদেশী সাহায্য এবং সহায়তা ছাড়া প্রথম পারমাণবিক অস্ত্র পরীক্ষা।
কান্ট্রি কোড টপ-লেভেল ডোমেইন

কান্ট্রি কোড টপ লেভেল ডোমেইন (সংক্ষেপেঃ সিসিটিএলডি; Country code top-level domain (CCTLD)) হল ইন্টারনেট টপ-লেভেল ডোমেইন যা একটি দেশ অথবা একটি অঞ্চলের জন্য সাধারনভাবে সংরক্ষিতভাবে ব্যবহার করে।
প্রথম নিবন্ধিত সিসিটিএলডি ছিল .us, যেটি ১৯৮৫ সালে নিবন্ধিত হয়েছিল। পরবর্তীতে সেই বছরে নিবন্ধিত সিসিটিএলডি-তে .uk এবং .il অন্তর্ভুক্ত ছিল। তারপর, .au, .de, .fi, .fr, .is, .jp, .kr, .nl এবং .se 1986 সালে নিবন্ধিত হয়েছিল। ১৯৮৭ সালে, .nz, .ch এবং .ca নিবন্ধিত হয়েছিল। পরবর্তীতে, ১৯৮৮ সালে, .ie, .it, .es এবং .pt ও নিবন্ধিত হয়।
(*) বিদেশী নিবন্ধন অনুমতি দিয়েছে।
<nowiki>*</nowiki> বিদেশী নিবন্ধন অনুমতি দিয়েছে।
.ইন

.ইন (.in) হল ভারতের জন্য ইন্টারনেট দেশ কোড টপ লেভেল ডোমেইন (সিসিটিএলডি)। ইনরেজিস্ট্রি .ইন-এর নিবন্ধন ও ব্যবস্থাপনা নিয়ন্ত্রণ করে। মার্চ ২০১০ সালের হিসাবে, ৬১০,০০০ ডোমেইন নাম পর্যন্ত বৃদ্ধি পেয়েছে, যার নিবন্ধনের ৬০% ভারত থেকে হয়েছে এবং বাকি ৪০% বিদেশ থেকে হয়েছে। অক্টোবর ২০১১ সালের হিসেবে, নিবন্ধনের সংখ্যা ১ মিলিয়ন ডোমেইন নাম ছাড়িয়ে যায়।
 ডোমেইনের জন্য মুক্ত নীতি এর অধীনে সীমাহীন দ্বিতীয় স্তরের নিবন্ধনের অনুমতি দেয়। পূর্ববর্তী কাঠামোযুক্ত বিদ্যমান জোনের অধীনে সীমাহীন নিবন্ধনও অনুমোদিত:
ভারতের নির্দিষ্ট কিছু প্রতিষ্ঠানের দ্বারা ব্যবহারের জন্য সংরক্ষিত অঞ্চল:
 ডোমেইনটি ভারতের জাতীয় তথ্যবিজ্ঞান কেন্দ্রের জন্য সংরক্ষিত, তবে বেশিরভাগ ভারতীয় সরকারি সংস্থার ডোমেইন নাম দিয়ে শেষ হয়।
ক্রমবর্ধমান বাজারের সুবিধার জন্য ২৯ অক্টোবর ২০২১-এ ইনরেজিস্ট্রি নিম্নলিখিত উপডোমেইনগুলি চালু করেছে:
ভারত তার ২২টি তফসিলি ভাষায় আন্তর্জাতিককৃত ডোমেইন নাম চালু করার পরিকল্পনা রয়েছে। , আইসিএএনএন নিম্নলিখিত ১৫টি আন্তর্জাতিককৃত ডোমেইন নামকে অনুমোদন দিয়েছে:
২০১৬ সালে আরও আটটি ডোমেইনের আবেদন গ্রহণ করা হয়েছে। যদিও ভারত সরকার .বাংলা ডোমেইনের জন্যও আবেদন করেছিল, ডোমেইনটিকে অপর আবেদক বাংলাদেশ টেলিকমিউনিকেশন্স কোম্পানি লিমিটেডকে (বিটিসিএল) দেওয়া হয়েছে। এগুলি উপলব্ধ নয়:
লন্ডন বইমেলা

লন্ডন বইমেলা (ইংরেজি ভাষায়: London Book Fair, "লন্ডন বুক ফেয়ার") ইংল্যান্ডের লন্ডনে আয়োজিত একটি বৃহৎ গ্রন্থপ্রকাশন সংক্রান্ত বাণিজ্যমেলা। সাধারণত এই মেলা আয়োজিত হয় এপ্রিল মাসে। প্রতি অক্টোবরে আয়োজিত ফ্রাঙ্কফুর্ট পুস্তকমেলার মতো বৃহদায়তন না হলেও সাম্প্রতিক কালে লন্ডন বইমেলার গুরুত্ব ও পরিধি অনেকটাই বৃদ্ধিপ্রাপ্ত হয়েছে। বর্তমানে একশোটিরও বেশি দেশের প্রায় ২৩,০০০ প্রকাশক, গ্রন্থবিক্রেতা, লিটারারি এজেন্ট, গ্রন্থাগারিক, গণমাধ্যম ও শিল্প সরবরাহকারী এই মেলায় অংশ নেন। বই প্রকাশকরা লন্ডনে এসে তাদের প্রকাশিতব্য বইয়ের প্রচার চালান এবং অন্যান্য প্রকাশনীর থেকে বইয়ের পরিবেশনা ও অনুবাদ সত্ত্ব কেনেন।
ফ্রাঙ্কফুর্ট বইমেলার তুলনায় লন্ডন বইমেলায় জনসাধারণের ভূমিকা কমই থাকে। ২০০৬ সালের আগে এই মেলাটি আয়োজিত হত লন্ডনের অলিম্পিয়া প্রদর্শনী কেন্দ্রে। কিন্তু সেই বছর থেকে এটি লন্ডন ডকল্যাণ্ডের এক্সেল প্রদর্শনী কেন্দ্রে স্থানান্তরিত হয়। তবে মেলার দর্শকরা এই নতুন স্থানের ব্যাপারে আপত্তি জানালে ২০০৭ সালে পশ্চিম লন্ডনের আর্লস কাউন্ট প্রদর্শনী কেন্দ্রে এটি অনুষ্ঠিত হয়। ২০০৮ সালেও এইখানেই লন্ডন বইমেলা অনুষ্ঠিত হয়েছে।
হাঙ্গেরির শহর

হাঙ্গেরিতে ৩১৫২টি লোকালয় আছে। এদের মধ্যে ২৯৮টিকে শহরের মর্যাদা দেওয়া হয়েছে; বাকীগুলি গ্রাম।
বুদাপেশ্‌ৎ হাঙ্গেরির বৃহত্তম শহর এবং দেশটির সাংস্কৃতিক ও অর্থনৈতিক কেন্দ্র। এখানে প্রায় ১৭ লক্ষ লোকের বাস। বৃহত্তর বুদাপেশ্‌ৎ এলাকায় প্রায় ২৪ লক্ষ লোক বাস করে। বুদাপেশ্‌ৎ শহরকে অনেক সময় দানিউবের রাণী বলা হয়। শহরটি দানিউব নদীর দুই তীরে অবস্থিত। এটি আসলে দানিউবের এক পাড়ে পাহাড়ে অবস্থিত বুদা শহর এবং অন্য পাড়ের সমতলভূমিতে অবস্থিত পেশ্‌ৎ শহর মিলে গঠিত হয়েছে।
হাঙ্গেরির অন্যান্য বড় শহরের মধ্যে আছে পূর্ব সীমান্তের কাছে অবস্থিত দেব্রেচেন (জনসংখ্যা ২ লক্ষ), যা বৃহৎ সমভূমি অঞ্চলের একটি প্রধান বাণিজ্যকেন্দ্র। উত্তর-পূর্বের মিশকোল্‌ৎস শহরটি (জনসংখ্যা ১ লক্ষ ৭০ হাজার) লোহা-ইস্পাত ও অন্যান্য ধাতুর কারখানার জন্য গুরুত্বপূর্ণ। দক্ষিণ-পূর্বে সীমানার খুব কাছে অবস্থিত সেগেদ (Szeged) শহরটি (জনসংখ্যা ১ লক্ষ ৬৭ হাজার) তিস' নদীর তীরে অবস্থিত গুরুত্বপূর্ণ বন্দর যেখান থেকে বৃহৎ হাঙ্গেরীয় সমভূমিতে উৎপন্ন কৃষিদ্রব্য রপ্তানি হয়; সেগেদ শহরটি রাসায়নিক দ্রব্য ও কৃত্রিম তন্তুর টেক্সটাইলের জন্যও পরিচিত। দক্ষিণ-পশ্চিম হাঙ্গেরির পেচ শহর (জনসংখ্যা ১ লক্ষ ৫৬ হাজার) বিভিন্ন ক্ষুদ্র শিল্পের কেন্দ্র। কিন্তু এই সব শহরই গুরুত্বের দিক থেকে বুদাপেশতের তুলনায় ম্লান।
দ্য কিউরিয়াস কেইস অব বেঞ্জামিন বাটন (চলচ্চিত্র)

দ্য কিউরিয়াস কেইস অফ বেঞ্জামিন বাটন (ইংরেজি ভাষায়: The Curious Case of Benjamin Button) ২০০৮ সালে মুক্তিপ্রাপ্ত মার্কিন চলচ্চিত্র। এফ স্কট ফিট্‌জেরাল্ডের ছোটগল্প অবলম্বনে নির্মীত চলচ্চিত্রটির পরিচালক হলেন "ফাইট ক্লাব"-খ্যাত ডেভিড ফিঞ্চার। সিনেমার মূল চরিত্রে অভিনয় করেছেন ব্র্যাড পিট ও কেট ব্লানচেট।
চলচ্চিত্রটি ২০০৮ সালের ২৫শে ডিসেম্বর উত্তর আমেরিকায় মুক্তি পায় এবং ইতিবাচক পর্যালোচনা লাভ করে। ছবিটি শ্রেষ্ঠ চলচ্চিত্রসহ ১৩টি বিভাগে একাডেমি পুরস্কারের মনোনয়ন লাভ করেন।
ধলেশ্বরী নদী

ধলেশ্বরী নদী বাংলাদেশের উত্তর-কেন্দ্রীয় অঞ্চলের টাঙ্গাইল জেলা, মানিকগঞ্জ জেলা, ঢাকা জেলা নারায়ণগঞ্জ জেলা এবং মুন্সীগঞ্জ জেলার একটি নদী। নদীটির দৈর্ঘ্য ২৯২ কিলোমিটার, গড় প্রস্থ ১৪৪ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক ধলেশ্বরী নদীর প্রদত্ত পরিচিতি নম্বর উত্তর-কেন্দ্রীয় অঞ্চলের নদী নং ২৭। নদীটি মূলত বাংলাদেশের মধ্যভাগে দিয়ে প্রবাহিত একটি জলধারা। এটি যমুনা নদীর একটি শাখা। ধলেশ্বরী নদীর শাখা নদী হচ্ছে বুড়িগঙ্গা । এই নদীর কিছু অংশ ভারতের আসাম রাজ্যের হাইলাকান্দি (জিলা) দিয়ে বয়ে গেছে।
টাঙ্গাইল জেলার উত্তর পশ্চিম প্রান্তে যমুনা নদী হতে ধলেশ্বরীর সূচনা। এটি এর পর দুই ভাগে ভাগ হয়ে যায় - উত্তরের অংশটি ধলেশ্বরী আর দক্ষিণের অংশটি কালীগঙ্গা নামে প্রবাহিত হয়। এই দুইটি শাখা নদী মানিকগঞ্জ জেলার কাছে মিলিত হয়, এবং সম্মিলিত এই ধারাটি ধলেশ্বরী নামে প্রবাহিত হয়ে নারায়ণগঞ্জ জেলার কাছে শীতলক্ষ্যা নদীর সাথে মিলিত হয়ে পরবর্তীকালে মেঘনা নদীতে পতিত হয়।
ধলেশ্বরী বর্তমানে যমুনার শাখা, কিন্তু প্রাচীন কালে এটি সম্ভবত পদ্মা নদীর মূল ধারা ছিলো। ১৬০০ হতে ২০০০ সালের মধ্যে পদ্মার গতিপথ ব্যাপকভাবে পাল্টে গেছে। ধারণা করা হয়, কোনো সময়ে পদ্মার মূল ধারাটি রামপুর-বোয়ালিয়া এলাকা ও চলন বিল এর মধ্য দিয়ে প্রবাহিত হয়ে, পরে ধলেশ্বরী ও বুড়িগঙ্গা নদীর মাধ্যমে মেঘনায় গিয়ে পড়তো। ১৮শ শতকে পদ্মার নিম্ন প্রবাহটি ছিলো আরো দক্ষিণে। ১৯ শতকের মাঝামাঝি সময়ে মূল প্রবাহ ধলেশ্বরী হতে দক্ষিণের প্রবাহে, তথা কীর্তিনাশা নদীতে সরে যায়, যা বর্তমানে পদ্মার মূল গতিপথ।
নলিনীকান্ত ভট্টশালী

নলিনীকান্ত ভট্টশালী (জানুয়ারি ২৪, ১৮৮৮ - ফেব্রুয়ারি ৬, ১৯৪৭) একজন বাঙালি প্রত্নতত্ত্ববিদ, গবেষক এবং পণ্ডিত, যিনি ঢাকা জাদুঘরের প্রতিষ্ঠাতা, যা পরবর্তীতে বাংলাদেশ জাতীয় জাদুঘর হিসেবে পুনঃপ্রতিষ্ঠিত হয়। ১৯২৫ সালে ঢাকা জাদুঘরের পরিচালক থাকাকালীন সময়ে নলিনীকান্ত ভট্টশালীর উৎসাহে বিবি মরিয়ম কামান ঢাকার চকবাজার থেকে সরিয়ে সদরঘাটে স্থাপন করা হয়।
নলিনীকান্ত ভট্টশালী ১৮৮৮ সালের ২৪ জানুয়ারি মুন্সীগঞ্জ জেলার নয়নানন্দ নামক স্থানে জন্মগ্রহণ করেন। তিনি ১৯১২ সালে স্নাতকোত্তর ডিগ্রি লাভ করেন। ১৯১৪ সালে তৎকালীন ঢাকা জাদুঘরের কিউরেটর হিসেবে যোগ দেন। মৃত্যুর আগ পর্যন্ত প্রায় ৩৩ বছর তিনি এ দায়িত্ব পালন করেন। তাঁর উদ্যোগে ১৯২০ সালে ঢাকা জাদুঘর স্থানান্তরিত হয় ঢাকার নিমতলীর বারোদুয়ারিতে।
নলিনীকান্ত ভট্টশালী সমগ্র পূর্ববঙ্গ ও উত্তরবঙ্গ ঘুরে প্রচুর প্রত্ন-নিদর্শন সংগ্রহ করেন। তিনি মুদ্রাতত্ত্ব, প্রত্নলিপিবিদ্যা এবং মৌর্য ও গুপ্তবংশের ইতিহাস বিষয়ে গবেষণা করে ১৯৩৪ সালে ঢাকা বিশ্ববিদ্যালয় থেকে পিএইচডি ডিগ্রি লাভ করেন। ভারতের ইতিহাস, বিশেষত বাংলার ইতিহাস ও প্রত্নতত্ত্ব বিষয়ে তিনি অনেক বই লিখেছেন।
১৯২২ সালে তিনি "কয়েনস অ্যান্ড ক্রনোলজি অভ আর্লি ইন্ডিপেন্ডেন্ট সুলতানস অভ বেঙ্গল" বইটির জন্য গ্রিফিথ পুরস্কার পান। বইটিতে তিনি রাজা গণেশ সম্বন্ধে অনেক নতুন তথ্য তুলে ধরেন।
১৯৪৭ সালের ৬ ফেব্রুয়ারি ঢাকা জাদুঘরে কর্মরত অবস্থায় তাঁর প্রয়াণ হয়।
অভিনব ভারত

অভিনব ভারত একটি হিন্দু জাতীয়তাবাদী জঙ্গি সংগঠন। এটি ভারতের মহারাষ্ট্র রাজ্য-কেন্দ্রিক। ২৯শে সেপ্টেম্বরে পশ্চিম ভারতের মালেগাঁওতে বোমাহামলার জন্য এই দলের সদস্যদের গ্রেপ্তার করা হয়েছে।
ভারত স্বাধীন হওয়ার পূর্বেই বিনায়ক দামোদর সাভারকর এই দল গঠন করেন। পরবর্তীতে সাভারকরের নাতনি এবং গান্ধীবধ করা নাথুরাম গডসের একজন আত্মীয় এই দলের পুনর্জন্ম দেন।
দলটি ভারতের অভ্যন্তরে সশস্ত্র সংগ্রাম পরিচালনা করার ডাক দিয়েছে বলে কংগ্রেসের রাজনীতিকেরা অভিযোগ করেছেন।
সংঘ পরিবার এর অন্যান্য দলগুলো অভিনব ভারতের সাথে নিজেদের কোনো সম্পর্ক অস্বীকার করেছে। তাদের দাবী, অভিনব ভারতের মতো সন্ত্রাসী দলগুলো হিন্দু জাতীয়তাবাদের খুবই অণুল্লেখ্য অংশ। বিশ্ব হিন্দু পরিষদের প্রধান নেতা প্রবীণ তোগাদিয়া আশঙ্কা প্রকাশ করেন, অভিনব ভারত দিনে দিনে বিশ্ব হিন্দু পরিষদের জঙ্গী সদস্যদের আকৃষ্ট করে দল থেকে নিয়ে যাচ্ছে। বিশ্ব হিন্দু পরিষদের সাবেক সদস্য এবং বর্তমানে অভিনব ভারতের কর্মীদের মধ্যে আছে মধ্য প্রদেশের নেতা সমীর কুলকার্নি। হিন্দুত্ববাদের জন্য কাজ করছেনা, এই অভিযোগ অভিনব ভারতের সদস্যরা রাষ্ট্রীয় স্বয়ংসেবক সংঘের প্রবীণ নেতাদের হত্যার ষড়যন্ত্র করছে বলেও অভিযোগ রয়েছে।
মালেগাঁও এর বোমা হামলার তদন্ত শেষে অভিনব ভারতের বেশ কিছু সদস্যকে গ্রেপ্তার করা হয়। এই দলটি ভারতের আরো কিছু সন্ত্রাসী হামলার সাথে জড়িত বলে অভিযোগ করা হয়। বেশ কয়েকজন বর্তমান ও প্রাক্তন সেনা কর্মকর্তা এই দলের জঙ্গীবাদে প্রত্যক্ষভাবে অংশ নিয়েছেন বলে ধারণা করা হয়। তবে স্বপন দাশগুপ্তের মতে দলটির কাজকর্ম কাল্পনিক মাত্র ("letterhead or part of a fantasy world")
তদন্তের এক পর্যায়ে দলটির ওয়েবসাইট বন্ধ করে দেয়া হয়।
ভৈরব নদ

ভৈরব নদ বাংলাদেশের দক্ষিণ-পশ্চিমাঞ্চলে চুয়াডাঙ্গা জেলা, ঝিনাইদহ জেলা, যশোর জেলা, নড়াইল জেলা ও খুলনা জেলা দিয়ে প্রবাহিত অন্যতম একটি নদী। নদীটির দৈর্ঘ্য ২৪২ কিলোমিটার, গড় প্রস্থ ৬০ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক ভৈরব নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৬৮। এটি বাংলাদেশের দক্ষিণ পশ্চিমাংশের একটি ঐতিহাসিক এবং গুরুত্বপূর্ণ নদ। নদটির তীরে গড়ে উঠেছে দক্ষিণ-পশ্চিমাঞ্চলের উল্লেখযোগ্য শহর-নগর-বন্দর সমূহ। এই ভৈরব নদের তীরে খুলনা ও যশোর শহর অবস্থিত। এছাড়া এর তীরে অবস্থিত গুরুত্বপূর্ণ শহরগুলোর মধ্যে রয়েছে কোটচাঁদপুর, চৌগাছা, দৌলতপুর (কুষ্টিয়া), বাগেরহাট সহ আরও অনেক উল্লেখযোগ্য জনবসতি।
নদটির নাম "ভৈরব" এর অর্থ "ভয়াবহ", এক সময় গঙ্গা/পদ্মা নদীর মূল প্রবাহ এই নদকে প্রমত্তা রূপ দিয়েছিলো, সেই থেকেই নামটির উৎপত্তি। ভৈরব নদী চৌগাছার কাছে কপোতাক্ষ নদ থেকে উৎপত্তি লাভ করে খুলনা শহরের অদুরে রূপসা নদীতে পতিত হয়।
ভৈরব নদটি তার যাত্রাপথের একেক স্থানে একেক নাম নিয়েছে। কালীগঞ্জ হতে কৈখালি পর্যন্ত নদীটির নাম 'কালিন্দি'। এর পর এটি 'রায়মঙ্গল' নামে পরিচিত। তার পর নদীটি দুই ভাগে ভাগ হয়ে যায়। পশ্চিমের অংশটি 'হরিভাঙা', এবং পূর্বেরটি 'ভৈরব' নামে প্রবাহিত হয়। কৈখালির পরে নদটি 'খুলনা-ইছামতি' নামে প্রবাহিত হয়। দক্ষিণের অংশটি 'রায়মঙ্গল-হরিভাঙা' নামে পরিচিত। ভৈরব নদের মোট দৈর্ঘ্য ২৫০ কিলোমিটার।
বর্তমানে নদটি অনেকাংশে শুকিয়ে এসেছে। যশোর জেলার বাঘেরপাড়া উপজেলা পার হলে নদীটি আর নাব্য থাকে না। বর্ষা মৌসুমে এটি নাব্য থাকলেও শুষ্ক মৌসুমে নদটি শুকিয়ে যায়। তবে নদটির ভাটি অঞ্চলের নওয়াপাড়া থেকে নদীটির নাব্যতা থাকে জোয়ারভাটার প্রভাবে।
উরুগুয়ের ভূগোল

উরুগুয়ের ভূমি ব্রাজিলের পাহাড়ী উচ্চভূমি এবং আর্জেন্টিনার পাম্পাস সমভূমির অন্তর্বর্তী একটি রূপান্তরশীল অঞ্চল। দেশের দক্ষিণভাগে রয়েছে সবুজ ঘাসের ঢেউ খেলানো সমভূমি, আর উত্তরে ও পূর্বে রয়েছে নিম্ন উচ্চতার মালভূমি ও পাহাড়। পূর্বের কুচিলিয়া গ্রান্দে (স্পেনীয় ভাষায় Cuchilla Grande) অঞ্চলটি উরুগুয়ের সবচেয়ে রুক্ষ অংশ। এখানে উরুগুয়ের সর্বোচ্চ বিন্দু সের্‌রো কাতেদ্রাল (স্পেনীয় ভাষায় Cerro Catedral) অবস্থিত। আটলান্টিক মহাসাগরের উপকূলে রয়েছে বিস্তীর্ণ বালুকাময় সৈকত, বালিয়াড়ি আর অগভীর লেগুন।
উরুগুয়াই নদী দেশটির পশ্চিম সীমান্ত গঠন করেছে। এটি পারানা নদীর সাথে মিশে আটলান্টিক মহাসাগরে পড়েছে। নদী দুইটির মিলিত স্রোত এক বিশালাকার মোহনার সৃষ্টি করেছে, যার উত্তরভাগে আছে উরুগুয়ে এবং দক্ষিণভাগে আছে আর্জেন্টিনা। এই মোহনাটির নাম রিও দে লা প্লাতা (স্পেনীয় ভাষায় Río de la Plata “রূপালী নদী”) এবং এটি সর্বোচ্চ প্রায় ২০০ কিলোমিটার চওড়া। আমাজন নদীর পরে পারানা-উরুগুয়াই নদীব্যবস্থা দক্ষিণ আমেরিকার দ্বিতীয় বৃহত্তম প্রাকৃতিক পানি নিষ্কাশন ব্যবস্থা।
রিও নেগ্রো উরুগুয়ের অভ্যন্তরভাগের প্রধান নদী, তবে কেবল এর নিম্ন অববাহিকার অংশটুকুই জাহাজ চলাচলের উপযোগী।
উরুগুয়ের জলবায়ু উষ্ম ও মৃদু। দেশটি বিষুবরেখার দক্ষিণে অবস্থিত বলে জানুয়ারি ও ফেব্রুয়ারি মাসে তাপমাত্রা সবচেয়ে বেশি থাকে। এসময় গড় তাপমাত্রা প্রায় ২২ ডিগ্রী সেলসিয়াস থাকে। জুন মাসে সবচেয়ে শীত পড়ে; এসময় তাপমাত্রা গড়ে ১০ ডিগ্রী সেলসিয়াসে নেমে আসে। প্রতি বছর উরুগুয়েতে প্রায় ৮৯০ মিমি বৃষ্টিপাত হয়। শীতকালে দক্ষিণ-পশ্চিম থেকে যে শীতল ঝড়গুলি ধেয়ে আসে সেগুলিকে স্থানীয় লোকেরা পাম্পেরোস (স্পেনীয় ভাষায় pamperos) নামে ডেকে থাকে। উরুগুয়ের বেশির ভাগ অঞ্চলেই বরফ বা তুষারপাত হয় না বললেই চলে।
উরুগুয়ের ধর্মবিশ্বাস

উরুগুয়ের প্রায় তিন-চতুর্থাংশ লোক রোমান ক্যাথলিক ধারার খ্রিস্টধর্মে বিশ্বাসী। এর বাইরে প্রোটেস্ট্যান্ট এবং ইহুদীদের উল্লেখযোগ্য সংখ্যালঘু সম্প্রদায় আছে। কিন্তু ২০২১ সালের হিসাবে জনসংখ্যার প্রায় ৪৪.৫% অ-ধর্মীয়। উরুগুয়ের সংবিধানে ধর্ম বিষয়ে স্বাধীনতা নিশ্চিত করা হয়েছে। উরুগুয়ের সরকারি ভাষা স্পেনীয় হলেও ধর্মের কারণে ইতালীয় শব্দভাণ্ডার ও উচ্চারণ এখানকার স্পেনীয় ভাষাকে প্রভাবিত করেছে। উরুগুয়েতে উল্লেখযোগ্য সংখ্যক লোক ইতালীয় বংশোদ্ভূত।
ক্যালিস্টো (প্রাকৃতিক উপগ্রহ)

বৃহস্পতি গ্রহের একটি উপগ্রহ ক্যালিস্টো । ১৬১০ সালে গ্যালিলিও এই উপগ্রহটি আবিষ্কার করেন । সৌরজগতের উপগ্রহগুলোর মধ্যে ক্যালিস্টো তৃতীয় বৃহত্তম এবং বৃহষ্পতির উপগ্রহগুলোর মধ্যে দ্বিতীয় বৃহত্তম । ক্যালিস্টর ব্যাস প্রায় বুধ গ্রহের ব্যাসের ৯৯% এর সমান কিন্তু ভর বুধের এক-তৃতীয়াংশের সমান । ক্যালিস্টোর কক্ষপথের ব্যাসার্ধ প্রায় ১৮,৮৩,০০০ কিলোমিটার ।
মাদার টেরিজা সরণি

মাদার টেরিজা সরণি (পূর্বনাম পার্ক স্ট্রিট) পশ্চিমবঙ্গের রাজধানী কলকাতা মহানগরীর অন্যতম প্রধান রাস্তা। জওহরলাল নেহেরু রোড ও পার্ক সার্কাস - মল্লিক বাজার অঞ্চলের যোগাযোগকারী সরণীটি পার্ক স্ট্রিট নামে পরিচিত৷ এটি বহুকাল ধরেই কলকাতার অন্যতম দ্রষ্টব্য হিসাবে বিবেচিত হয়।
মাদার টেরিজা সরণি প্রথমদিকে বেরিং গ্রাউন্ড রোড নামে পরিচিত ছিল। কারণ, এই রাস্তা দিয়ে সাহেবদের শবাধার কবরখানায় নিয়ে যাওয়া হত। পরবর্তীকালে এই অঞ্চলে অবস্থিত কলকাতাস্থ সুপ্রিম কোর্টের চিফ জাস্টিস স্যার এলিজা ইম্পের ডিয়ার পার্ক সহ বাগানবাড়িটির জন্য রাস্তাটি পার্ক স্ট্রিট নামে পরিচিত হয়। সাম্প্রতিককালে কলকাতা পৌরসংস্থা মাদার টেরিজার নামানুসারে রাস্তাটির নামকরণ করে মাদার টেরিজা সরণি। যদিও পুরনো পার্ক স্ট্রিট নামটি আজও বহুল প্রচলিত।
রেস্তোরাঁ, পাব ও কফিশপ ছাড়াও মাদার টেরিজা সরণিতে কলকাতার কয়েকটি ঐতিহ্যবাহী ভবন ও প্রতিষ্ঠান অবস্থিত। এগুলির মধ্যে উল্লেখযোগ্য এশিয়াটিক সোসাইটি, সেন্ট জেভিয়ার্স কলেজ, কলকাতা, সেভেন্থ ডে অ্যাডভেন্টিস্ট চার্চ ও সাউথ পার্ক স্ট্রিট সেমিট্রি। ব্রিটিশ আমল থেকেই কলকাতার বিলাসকেন্দ্র হিসেবে পার্ক স্ট্রিট সুপরিচিত। আজও পার্ক স্ট্রিট দর্শন ব্যতীত কলকাতা ভ্রমণ অসম্পূর্ণ বলে মনে করা হয়।
একাধিক অভিজাত পাব ও রেস্তোরাঁ থাকার জন্য পার্ক স্ট্রিট অঞ্চলটি কলকাতার ভোজনরসিকদের কাছে বিশেষ প্রিয়। এই অঞ্চলের বিশিষ্ট পাব ও রেস্তোরাঁগুলির মধ্যে ট্রিঙ্কা’জ, মোক্যাম্বো, ম্যাকডোন্যাল্ডস, কেএফসি, পিটার ক্যাট, ফ্লুরি’জ, বার বি কিউ, অয়েসিস, অলিম্পিয়া, মল্যাঁ রুজ ইত্যাদি উল্লেখযোগ্য। এছাড়া রয়েছে ভারতের প্রাক্তন ক্রিকেট অধিনায়ক সৌরভ গঙ্গোপাধ্যায়ের নামাঙ্কিত রেস্তোরাঁ সৌরভ’স – দ্য ফুড প্যাভিলিয়ন। এছাড়া রয়েছে বিলাসবহুল হোটেল পার্ক হোটেল, কলকাতা। এই হোটেলটি এর "তন্ত্র" নামক ইন-হাউস পাবটির জন্য বিখ্যাত। আর আছে অ্যাট্রিয়াম ও বারিস্তার মতো কয়েকটি কফিশপ। কলকাতার নৈশজীবন পার্ক স্ট্রিটের নৈশক্লাব, পাব ও কফিশপগুলিকে ঘিরে উদযাপিত হয়। সেই কারণে পার্ক স্ট্রিটকে প্রায়শই "খাদ্য সরণি" ("ফুড স্ট্রিট") বা "চিরবিনিদ্র সরণি" ("দ্য স্ট্রিট দ্যাট নেভার স্লিপস") নামে অভিহিত করা হয়।
ভারতীয় জাতীয় শিল্প ও সাংস্কৃতিক ঐতিহ্য বিষয়ক ট্রাস্ট পার্কস্ট্রিটের ৩টি রেস্তোরাঁকে হেরিটেজ ট্যাগ দিয়ে আখ্যায়িত করেছে। এগুলো হলো : ট্রিঙ্কা’জ, কোয়ালিটি এবং মোক্যাম্বো।
১৯৩৯ সালে সুইস ব্যাবসায়ী সিনজিও ট্রিঙ্কস একটি চা শপ ও বেকারি হিসেবে প্রতিষ্ঠা করেন। মূলত তার নামেই এই শপের পরিচিতি। ১৯৫৯ সালে নতুন মালিকানায় একটি পরিপূর্ণ মেনু ও সরাসরি সাংগীতিক  পরিবেশনা যুক্ত হয়। সেখানে ঊষা উথুপ, বিদ্দু আপ্পিয়াহ প্রমুখ শিল্পী পরিবেশনা করেন। এখানকার চিংড়ি থার্মাইডর খুব জনপ্রিয় একটি খাবারের পদ।
এখানকার খাবার মূলত কুয়াংতুং(ক্যান্টনীয়) অথবা হাক্কা (তাইয়ানিজ)। ১৯৮৩ সালে প্রথম সিছুয়ান ঘরানার খাবার পরিবেশন করে কলকাতার ভোজন রসনায় বিপ্লব ঘটায়।
এখানে অবস্থিত ডক্টরস ত্রিবেদী ও রায় ডায়াগনস্টিক সেন্টার শহরের উল্লেখযোগ্য রোগবিজ্ঞান কেন্দ্র। এখানে বায়োপসি, হিস্টোপ্যাথলজি পরীক্ষা করা হয়।
আচার্য প্রফুল্লচন্দ্র রোড

আচার্য প্রফুল্লচন্দ্র রোড বা এ পি সি রোড (পূর্বনাম আপার সার্কুলার রোড) কলকাতার একটি গুরুত্বপূর্ণ রাস্তা। ১৭৯৯ সালে মারাঠা খাত বুজিয়ে সারকুলার রোড নামে এই রাস্তাটি নির্মাণ করা হয়েছিল। এই রাস্তাটিই কলকাতা দ্বিতীয় রাস্তা যেটি রোড নামে অভিহিত হয়। লৌকিক নামে সারকুলার রোড বাহার সড়ক নামেও পরিচিত ছিল। স্বাধীনতার পর দুই বিশিষ্ট বাঙালি বৈজ্ঞানিক আচার্য প্রফুল্লচন্দ্র রায় ও আচার্য জগদীশচন্দ্র বসুর নামে রাস্তাটির উত্তর ও দক্ষিণভাগ নামাঙ্কিত হয়। আচার্য জগদীশচন্দ্র বসু রোড ও আচার্য প্রফুল্লচন্দ্র রোড একত্রে কলকাতার দীর্ঘ রাস্তাগুলির মধ্যে অন্যতম।
আচার্য প্রফুল্লচন্দ্র রোড শ্যামবাজার অঞ্চলের প্রসিদ্ধ পাঁচ মাথার মোড় থেকে নিষ্ক্রান্ত হয়ে খান্না মোড়, বিডন স্ট্রিট মোড়, মানিকতলা মোড়, রাজাবাজার মোড়, কলেজ স্ট্রিট মোড়, মহাত্মা গান্ধী রোড মোড়, শিয়ালদহ হয়ে বিদ্যাপতি সেতু নামক উড়ালপুল অবধি বিস্তৃত। এর পর থেকে রাস্তাটি আচার্য জগদীশচন্দ্র বসু রোড নামে অভিহিত হয়েছে।
আচার্য প্রফুল্লচন্দ্র রোডে অবস্থিত গুরুত্বপূর্ণ ভবন, স্থাপনা ও দ্রষ্টব্যগুলি হল : শ্যামবাজার পাঁচ মাথার মোড়, খান্না সিনেমা, বঙ্গীয় সাহিত্য পরিষদ, কেন্দ্রীয় ব্লাডব্যাংক, বসু বিজ্ঞান মন্দির, ক্যালকাটা ডেফ স্কুল, রাজাবাজার বিজ্ঞান কলেজ, ডক্টর এম এন চ্যাটার্জি চক্ষু চিকিৎসালয় এবং আয়ুর্বেদিক কলেজ (স্নাতক) ও হাসপাতাল, ভিক্টোরিয়া ইনস্টিটিউশন, ইএসআই হসপিটাল, বিদ্যাপতি সেতু ও শিয়ালদহ রেলওয়ে টার্মিনাস।
বালিগঞ্জ সার্কুলার রোড

বালিগঞ্জ সার্কুলার রোড কলকাতার দক্ষিণভাগে অবস্থিত বিলাসবহুল বসতিঅঞ্চল বালিগঞ্জের মধ্য দিয়ে প্রসারিত মহানগরীর একটি অত্যন্ত গুরুত্বপূর্ণ রাস্তা। গড়িয়াহাট রোডে অবস্থিত বালিগঞ্জ বিজ্ঞান কলেজ থেকে গুরুসদয় দত্ত রোড হয়ে তার মাইলখানেক দূরে আচার্য জগদীশচন্দ্র বসু রোড পর্যন্ত প্রসারিত এই রাস্তার ধারে রয়েছে ত্রিপুরা হাউস, সেন্ট লরেন্স হাইস্কুল প্রভৃতি বিখ্যাত প্রতিষ্ঠান। বালিগঞ্জ ময়দান ক্যাম্প নামে পরিচিত একটি সুবিশাল মিলিটারি ক্যাম্প রাস্তাটির উত্তর-পশ্চিম ভাগে ডেভিড হেয়ার ট্রেনিং কলেজ থেকে চক্রবেড়িয়া রোড ক্রসিং অবধি প্রসারিত।
বালিগঞ্জ সার্কুলার রোডের ধারে বহু বিখ্যাত ব্যক্তির বাড়ি অবস্থিত। এখানকার বেদান্ত অ্যাপার্টমেন্টে অতীতের বিশিষ্ট চলচ্চিত্রাভিনেত্রী সুচিত্রা সেনের বাস। বালিগঞ্জ সার্কুলার রোডের দেবদ্বার এই অঞ্চলের সর্বোত্তম আবাসনগুলির মধ্যে অন্যতম। অন্যান্য দ্রষ্টব্য ও স্থাপনাগুলির মধ্যে ম্যাক্সমুলার ভবন (গ্যেটে ইনস্টিটিউট), মিরান্ডা হল মন্টেসারি স্কুল ও কেন্দ্রীয় বিদ্যালয় উল্লেখযোগ্য।
বিপিনবিহারী গাঙ্গুলি স্ট্রিট

বিপিনবিহারী গাঙ্গুলি স্ট্রিট বা বি বি গাঙ্গুলি স্ট্রিট (পূর্বনাম বউবাজার স্ট্রিট) মধ্য কলকাতায় পূর্ব-পশ্চিমে বিস্তৃত একটি গুরুত্বপূর্ণ রাস্তা। কলকাতার প্রথম যুগে রাস্তাটি "পূর্বদিকের পথ" বা "অ্যাভিনিউ টু দি ইস্টওয়ার্ড" নামে অভিহিত হত। লর্ড কর্নওয়ালিসের আমলে এই রাস্তাটির নাম ছিল বৈঠকখানা স্ট্রিট। ১৭৮৫ সালের মানচিত্রে লালবাজার থেকে শিয়ালদহ পর্যন্ত প্রসারিত এই রাস্তাটি বৈঠকখানা স্ট্রিট বা বউবাজার নামে উল্লিখিত। উনিশ শতকের দ্বিতীয় পাদে বিশ্বনাথ মতিলাল নামে বিখ্যাত বউবাজারের এক বাঙালি ব্রাহ্মণ ব্যবসায়ী তার কন্যাসমা প্রিয় বাঙালি পুত্রবধূকে বউবাজারের বাজারটি দান করেন। বিশ শতকে এই রাস্তাটির নাম বদলে বিপিন বিহারী গাঙ্গুলি স্ট্রিট রাখা হয়।
বর্তমানে বি বি গাঙ্গুলি স্ট্রিট শিয়ালদহ রেলওয়ে টার্মিনাসের সঙ্গে শহরের কেন্দ্রীয় প্রশাসনিক ও বাণিজ্য অঞ্চল বিবাদীবাগের সংযোগ রক্ষা করছে। শিয়ালদহের দিকে এই রাস্তার পূর্বপ্রান্তে একটি বিরাট সবজি-বাজার থাকার দরুন অঞ্চলটি বেশ ঘিঞ্জি। এই কারণে যাত্রীরা অনেকে বাসের বদলে হেঁটে বিবাদীবাগে যাওয়া পছন্দ করেন।
বি বি গাঙ্গুলি স্ট্রিট একমুখী। শিয়ালদহ থেকে বিবাদীবাগের দিকেই কেবল যান চলাচল করতে পারে। রাজা রামমোহন রায় সরণি, কলেজ স্ট্রিট, চিত্তরঞ্জন অ্যাভিনিউ ও রবীন্দ্র সরণি এই রাস্তাটিকে ক্রস করে গেছে।
ব্রিটিশ ফার্মাকোপিয়া

ব্রিটিশ ফার্মকোপিয়া এর সংক্ষিপ্ত রূপ বি.পি.। ইংল্যান্ডের ঔষধ বিষয়ক দপ্তর হতে বা‍ৎসরিকভাবে প্রকাশিত মান নিয়ন্ত্রণ বিষয়ক পত্রিকা। এটিতে ব্যক্তিগত ও কোম্পানিগত ভাবে বিভিন্ন গবেষণা, উন্নয়ন, উৎপাদন ও পরীক্ষণের বিষয়ে সর্বশেষ তথ্য ও উপাত্ত সমূহ উপস্থাপন করা হয়।
মূলত কোন ঔষধ তৈরির পর তা ২/৪ বছর পরীক্ষাধীন থাকে, যাদের বৈশিষ্ট্যগত নামের শেষে আই. এন. এন থাকে। এটি সফলভাবে তার পরীক্ষাকাল শেষ করার পর সে ঔষধ বি.পি. বা ইউ.এস.পি. দ্বারা বৈশিষ্ট্যগত হয়।